"Пахтакор": 1999 йил тарбияланувчилари очиқ машғулот ўтказишди / CHAMPIONAT.asia\n"Пахтакор": 1999 йил тарбияланувчилари очиқ машғулот ўтказишди\n"Пахтакор" академиясининг 1999 йилда таваллуд топган ёш футболчилари очиқ машғулотда иштирок этишди.\nАртур Кагиров бошчилик қилаётган гуруҳнинг "Чилонзор" стадионида ўтган машғулотига академия ҳамда БЎСМ-16да фаолият олиб бораётган мураббийлар ташриф буюришди. Бундай машғулотларни ташкил этиш фикри клуб менежери Самвел Бабаян томонидан илгари сурилиб, ўтган ҳафта 1998 йил тарбияланувчилари иштирокида ўтказилганди.\nБўлиб ўтган очиқ машғулотда клуб менежери Самвел Бабаян қатнашди. У ҳар бир машғулот жараёнида мураббийнинг ютуқ ва камчиликлари таъкидлаган ҳолда мураббийларга нималар устида кўпроқ ишлаш зарурлиги, қайси жиҳатларга эътибор қаратиш кераклигини айтиб ўтди. Машғулотлардан кўзланган асосий мақсад мураббийларнинг ҳамфикр бўлиб ишлаши, билимини ошириб бориши ва барча гуруҳ тарбияланувчиларининг асосий жамоа футбол фалсафасига асосланган ўйин намойиш қилишидир.


Тиббиёт психологияси тарихи: Психосоматик тиббиёт тарихи ҳақида маълумот - Zamin.uz\n23:46 / 02.01.2021\nТиббиёт психологияси тарихи: Психосоматик тиббиёт тарихи ҳақида маълумот\nТиббиёт психологияси, том маънода ол ганда, бемор психологиясини ўрганувчи фандир. Қадимги давр адабиётига назар ташлайдиган бўлсак, тиббиёт, фалсафа ва психология фанлари чамбарчас боғланиб кетганлигининг гувоҳи бўламиз. Милоддан илгари яшаб ўтган деярли барча файласуфлар тиббиёт ва психологияга оид ўз фикрларини ёзиб қолдиришган, чунки улар руҳий кучлар манбаини инсон мияси билан боғлашган.\nХХ аср бошида соматик клиникаларда психологик ёрдамнинг йўлга қўйилиши Европа ва АҚШ да психосоматик тиббиёт ривожланишига катта туртки бўлди. 1818 йили Германиялик врач Йоганн-Христиан Хайнрот (1773–1843) биринчи бўлиб “психосоматика” иборасини қўллайди. 1939 йили АҚШ да “Психосоматик тиббиёт” номли журнал таъсис этилади. Бироқ ўша йиллари бошланган Иккинчи жаҳон уруши бу йўналишни анча тўхтатиб қўяди.\n1950 йили АҚШда “Америка психосоматик тиббиёт жамияти” тузилади. Бу жамиятга нафақат психиатр ва психологлар, балки психосоматик тиббиётга қизиқиш билдирган турли соҳа врачлари ҳам аъзо бўлишади. Ушбу жамиятда клиник-тиббий психология, психосоматик тиббиёт ва психотерапевтик ёрдам билан боғлиқ барча таянч иборалар, атамалар ва бошқа муаммолар ечими ҳамкорликда муҳокама қилинади. Бу борада ривожланиш жуда яхши давом этади. Ўша пайтда, яъни 1950 йили америкалик психоаналитик Франц Александернинг (1891–1964) “Психосоматик тиббиёт” номли китоби нашр этилади. Бу китоб ҳам кўп тилларга таржима қилинади.\nАлбатта, Европа ҳам психосоматик тиббиёт борасида жадал ишларни бошлаб юборади. 1950 йили Германиянинг Хайделберг шаҳрида Александр Мичерлих (1908–1982) Европада биринчи бўлиб «Психосоматик тиббиёт» клиникасини очади. 1954 йили Хамбургда «Психосоматик тиббиёт ва психоанализ» журналининг биринчи сони нашрдан чиқади.\n1950–1960 йиллар ичида Европанинг деярли барча давлатларида бир нечтадан “Психосоматик тиббиёт ва психотерапия” клиникалари ташкил қилинади. Албатта, бундай марказларнинг асосий ходимлари тиббий ёки клиник психологлар бўлишса-да, у ерда тиббиётнинг бошқа йўналишидаги врач-мутахассислар ҳам фаолият кўрсатишган.\nТиббиёт психологиясининг яқин тарихда тутган ўрни ва асосий даврлар\nТаъбир жоиз бўлса, 1960 йилдан ҳозиргача бўлган тарихий даврларни психологик нуқтаи назардан 3 босқичга бўлиб ўрганиш зарур, деб ҳисоблаймиз.\nБиринчи давр – 1960-1990 йиллар. Тинч ва сокин ҳаёт даври. Иккинчи жаҳон урушидан кейин йирик давлатларда ижтимоий ҳаётга урғу берилди. Бу давр ичида нафақат ривожланган, балки ривожланаётган давлатларда тиббиёт ва клиник психология, психосоматик тиббиёт ва психотерапия янада ривожланди. Барча университетларда тиббиёт психологияси ва психотерапия кафедралари, клиник психология факультетлари ташкил этилди. Энг асосийси, тиббий ва клиник психологларнинг амалиётдаги фаолияти сезиларли даражада ошди. Клиник психология ва тиббиёт психологиясининг ўзи бир неча тармоқларга бўлиниб, турли хил жамиятлар, яъни психосоматик тиббиёт, нейропсихологлар, психотерапевтлар, сомнологлар, психоаналитиклар, суицидологлар, социал психологлар, патопсихологлар, гипнотерапевтлар жамиятлари кўпайди.\nИккинчи давр – бу 1991–2000 йиллар. Ижтимоий тузум қулаб, янги давлатлар пайдо бўлиши даври. Инсоният қонига сингиб кетган ижтимоий тузум қулади, жамият ва унинг қонунларига қарашлар ўзгарди, миллатлараро ва динлараро низолар пайдо бўлди. Европа ва МДҲ давлатларини қамраб олган бундай инқилобий ўзгаришлар кучли ижтимоий-психологик муаммоларни келтириб чиқарди, давлатлар ичида кичик-кичик келишмовчиликлар юзага келди, стресс касалликлари авж олди ва ўз жонига суиқасд қилиш кўпайди. Янги пайдо бўлган давлатлар ва ижтимоий муҳит кўп муаммоларга янги психологик ёндашув услубларини ишлаб чиқишни тақозо этди.\nУчинчи давр – 2001–2018 йиллар. Ижтимоий бўхронлар ва террористик хавф-хатар даври. Шарқ давлатларида юзага келган ижтимоий портлашлар, терроризм, халқлар орасида миграциянинг кучайиши, локал ва йирик ҳудудларни қамраб олган ҳарбий низолар психологлар олдига катта вазифаларни қўйди. Айниқса, халқларнинг бир ижтимоий тузумдан иккинчи ижтимоий тузумга миграцияси мигрантларга ҳам, маҳаллий аҳоли вакилларига ҳам катта ижтимоий-психологик қийинчиликларни келтириб чиқарди, турли диний конфессиялар ассимиляцияси билан боғлиқ муаммолар пайдо бўлди, ўз жонига қасд қилишлар янада кўпайди. Буларнинг ҳаммаси турли соҳа психологлари олдига муҳим вазифаларни кўндаланг қўйди. Европа шаҳарларида психотерапевтик клиникалардан ташкари, тез тиббий-психологик ёрдам ва стресс марказлари сони кескин кўпайди.\nЭслатма: Zamin.uz да яна ўқинг: “Тиббиёт психологиясими ёки клиник психология”. Проф. Зарифбой Ибодуллаевнинг ушбу мақоласида тиббиёт психологияси ва клиник психология фанларининг ўхшаш ва фарқ қилувчи томонлари ҳақида аниқ маълумотлар берилган. “Замин” янгиликларини “Инстаграм”да кузатиб боринг\nЯнгиликлар » Жамият » Тиббиёт психологияси тарихи: Психосоматик тиббиёт тарихи ҳақида маълумот


ИИВ "табиб Али Махмус Ҳасан" бўйича тарқалаётган миш-мишларга ишонмасликка чақирди\n5-04-2021, 15:53 1 290\nШу кунларда ижтимоий тармоқларда табиб Али Махмус Ҳасан Ўзбекистонга келгани ҳақида хабарлар тарқалди. Шунингдек, унинг Тошкентга келгани ва атрофида одамлар тўплангани акс этган видеолар ҳам тарқалди.\nИчки ишлар вазирлиги ушбу ҳолат юзасидан баёнот берди. Унда ушбу шахс Қуръон оятларини ўқиган ҳолда тиббиётда даволаш имкони бўлмаган (фалаж, кўзи ожиз) касалликларни даволаганлигига оид маълумотлар тарқатиб, тармоқ фойдаланувчиларининг эътиборини ўзига тортиб келаётгани таъкидланган.\nТарқатилган видеолар шов-шуларга сабаб бўлаётгани ҳамда одамларнинг бир жойга тўпланишига олиб келинаётгани маълум қилинган. Вазирлик бундай асоссиз миш-мишларга ишонмасликка ва карантин қоидаларига риоя қилишни сўраб қолган.\nЎзбекистон янгиликлари » Сиёсат » ИИВ "табиб Али Махмус Ҳасан" бўйича тарқалаётган миш-мишларга ишонмасликка чақирди


Қашқадарёлик бошпанасиз етим қиз «Ёшлар» телеканали ёрдами билан уйли бўлди (видео)\nҚашқадарёлик бошпанасиз етим қиз «Ёшлар» телеканали...\n28.03.2018 21:21 0 1365\n«Ёшлар» телеканалининг «Ёшлар студияси» дастури орқали қашқадарёлик бошпанасиз етим қизнинг тақдири ҳақида ҳикоя қилинди ва унинг муаммосига ечим топиб берилди. Бу ҳақда «Дарё» ёзмоқда.\nХабарда айтилишича, гўдаклигидан меҳрибонлик уйида тарбиялаган 28 ёшли Дилбар Ражабова айни пайтда Қарши шаҳридаги Қашқадарё вилоят кўп тармоқли тиббиёт марказида фаррош бўлиб ишлайди. Турар жойи эса — Қурилиш коллежи ётоқхонасининг хароб ҳолатдаги бир хонаси.\nМаълум бўлишича, қиз уч йилдан буён турли масъул ташкилотларга, шу жумладан, Қарши шаҳар ҳокими ўринбосари, Хотин-қизлар қўмитаси раисига, ҳокимнинг ёшлар масалалари бўйича ўринбосарига мурожаат қилиб, турар жой берилишини сўраган. Аммо унинг мурожаатига бунинг иложи йўқлиги айтилган қуруқ расмий жавоблар келган холос. Бу вақтда эса Дилбар, ўз сўзларига кўра, ертўлаларда яшаб, одамларнинг уйларида қора иш қилиб, ҳатто, баъзи пайтларда тиланчилик қилиб кун кечиришига тўғри келган.\nКўрсатув давомида бошловчи ва муҳаррир Зилола Расулова Дилбарни ўзи мурожаат қилиб кўрган масъул шахслар билан юзлаштириб, улардан турли баҳоналар олди.\nОхир-оқибат, Қарши шаҳар ҳокими Жамшид Фозиловга юзланилганидан кейин «уч йилда ҳал бўлмаган муаммо уч кунда ечилишига эришилди»: Дилбарга яшаш учун ҳокимлик томонидан бир хонали уй ажратилди.


11 апрел 2021, Тошкент вақти: 20:34\nClubhouse ижтимоий тармоғи – бугунги кунда интернетда энг кўп муҳокама қилинаётган ҳодисалардан биридир. Янги платформага кириш чекланган: унинг аудиторияси ҳозирча миллионлар билан эмас, минглар билан ўлчанади. Аммо тармоқ аллақачон янгиликларга мавзу топиб бера бошлади. Хусусан, кеча оқшом ВВС журналисти Андрей Захаров Clubhouse’да ўз суриштируви қаҳрамони, Владимир Путиннинг эҳтимолий қизи билан мулоқот қилгани ҳақда ёзди.\nРБК маълумотига кўра, 16 февралгача мазкур ижтимоий тармоқ иловасини Россиядан 137 минг киши юклаб олган. Бу бир ҳафта олдингига нисбатан 17 бараварга кўпдир.\nClubhouse интернетда асосий тренд бўлиб турибди: фаол фойдаланувчилар уни хуш кўради, унинг “бағри”да суткалаб қолиб кетади. Кўпчилик эса унга рўйхушлик бермаётир, чунки платформанинг мазмун-моҳиятини ҳали тўлиқ англаб етганларича йўқ.\nClubhouse – америкаликлар 2020 йилда ишлаб чиққан илова бўлиб, унда фақат овозли мулоқот қилиш мумкин. Стартапни ўз вақтида кимсан Илон Маск қўллаб-қувватлади. Мана, Tesla асосчиси 31 январь куни қолдирган твит: “Лос-Анжелес вақти билан оқшом соат 10 да Clubhouse’да бўламан”.\nClubhouse овозли платформа бўлгани сабабли унда фото ёки видео узатиш имкони йўқ. Қолаверса, суҳбатларни ёзиб олиш ҳам мумкин эмас – бу ижтимоий тармоқ қоидаларига зид. Шунга қарамай, Tesla ширкати Илон Маск билан суҳбатнинг аудиотасмасини Ютубдаги каналида эълон қилди.\nШу ўринда савол туғилади: тармоқда бу зайлда мулоқот қилиш россиялик фойдаланувчилар учун нечоғли хавфсиз? Ахир, Россияда ҳатто биргина твит учун ҳам қамаб қўйишлари мумкин-ку?!\nClubhouse’нинг рус сегменти эндигина тетапоя қилмоқда. Тармоқда ҳозирча қизиқчи Александр Долгополов, режиссёр Канемир Балагов, телебошловчи Настя Ивлеева ҳамда бир талай журналистлар рўйхатдан ўтган.\n“Путиннинг қизининг Клабҳаусида бўлдим: икки юз чоғли журналист питерлик бешта зумернинг сафсатасини эшитиб ўтирибди”. ВВС журналисти Андрей Захаров Твиттерда шундай ёзув қолдирди.\nКеча у Clubhouse’да Путиннинг никоҳсиз туғилган қизи экани айтилаётган Луиза Розовая билан сўзлашибди. Бу суҳбат бутун дунёда дув-дув гап бўлди, у ҳақда ёзмаган ОАВ қолмади ҳисоб. Алҳосил, Clubhouse ахборот манбаига айланмоқда.\nМазкур тармоққа кириш учун бошқа фойдаланувчининг таклифи – инвайт керак бўлади. Яна айфон ҳам. Андроид платформасида Clubhouse ҳозирча ишламайди. Мана шундай чекловлар туфайли ижтимоий тармоқ асосчиларини табақавий айирмачиликда ҳам айблашмоқда.\nClubhouse’га кирган тақдирингизда ҳам дастлаб бирмунча гангиб қолишингиз ҳеч гап эмас. Аккаунтингизга бошқа ижтимоий тармоқлар – Твиттер ёки Инстраграмдаги саҳифаларингизни “боғлаб” қўйсангиз, иш анча қулай кўчади: бу сизга дўст-ёр, танишларингизни тезроқ топиш имконини беради.\nХабарлар тасмангизда сиз обуна бўлган одамлар мулоқот қилаётган виртуал бўлмалар ва клублар рўйхатини кўриб турасиз. Ва сиз ушбу бўлмалардан бирига тингловчи бўлиб киришингиз ёки ўз хонангизни ташкил қилишингиз мумкин.\nСуҳбатга қўшилишни хоҳласангиз “қўлингизни кўтарасиз”, яъни махсус белгини босасиз.\nМулоқотларда фойдаланувчилар орасидан тингловчиларнинг ўз фикрини айтишига рухсат берувчи, овоз оҳанги ва суҳбат мавзусини назорат қилувчи шахслар – модераторларни сайлаш мумкин.\nАна шундай модераторлардан бири, энг оммабоп мавзули бўлмалардан бирининг асосчиси Анатолий Капустин Clubhouse’ни 90-йиллардаги Россияга ўхшатади: “У ерда ҳозир бошланғич сармоя жамғариляпти: фақат бу пул эмас, балки ижтимоий сармоядир, аммо кейинчалик пул кўринишига кириши мумкин”, – дейди у.\nClubhouse’да хайрия ишлари билан ҳам шуғулланишади. Масалан, бионикллар гуруҳи (коммьюнити) норозилик намойишларида иштирок этгани учун ўқишда муаммоларга дуч келган талабаларни қўлловчи DOXA.ovd лойиҳасига моддий кўмак кўрсатишга тарғиб этмоқда.\nLego ўйинчоқлари номи билан ўзини “бионикллар” деб атовчи тоифа Владимир Соловьёвнинг диққатини тортди. Таниқли телебошловчи Clubhouse’да, ҳатто ўз дастурлари эфирида ҳам улар билан даҳанаки жанг қилмоқда. Аммо Соловьёв янги платформада рўйхатдан ўтган ҳам эдики, тармоқ унга дарҳол ўз эшигини ёпди. Боиси – фойдаланувчиларнинг арзу шикояти! Ушбу воқеа бошқаларни ҳам янги ижтимоий тармоқда аккаунт очишга ундаса ажаб эмас.


Легионеримиз нималарга қодирлигини кўрсатиб қўймоқчи!\n4 Қизилқум 8 14\n9 Қўқон-1912 8 9\n3 октябрь, 2021, 17:35\nРоссия Миллий футбол лигасида “Балтика” шарафини ҳимоя қилаётган 34 ёшли ҳимоячимиз Виталий Денисов ҳали футболчилик фаолиятини давом эттириши ва ўз олдига қўйган мақсадларини амалга ошириши кераклигини таъкидлади.\nТажрибали футболчимиз www.vseprosport.ru сайти журналистига берган интервьюсида қуйидагиларни гапирди.\n- “Балтика”даги ишларим қандай? Мен ёмон эмас, деган бўлардим. Лекин умуман бошқа натижани мақсад қилганман. Майдондаги ҳаракатларим билан нималарга қодирлигимни ўйинда кўрсатишни истайман. Хусусан, айнан шунинг учун бу ерга келганман.\nТўртта учрашув, нега ҳозирча ўйин амалиётим анча кам? Тўғриси, бунинг сабабини билмайман. Бунақа савол бош мураббийга берилиши керак. Ажойиб спорт формасидаман ва ўйнашга тайёрман, жамоанинг юқори савияга чиқишида олдимиздаги вазифаларни уддалашга ёрдам беришга ҳозирман.\nФаолиятимни ҳозирги вазиятда якунлаш ниятим йўқ. Футбол ўйнашни истайман ва ўзим суйган иш билан шуғулланишда давом этаман. “Балтика” мухлисларини хурсанд қилишни истайман, албатта, бошланғич таркибда майдонга тушиб.\nМен бу мавсум калининградликлар сафида бошланғич таркибда ўйинга тушдим ва муносиб савияда ўйнашга бор кучим билан ҳаракат қилдим. Мен ўзимни яхши формада ушлаб туриш, мураббийга ўз позициямда энг зўри эканимни исботлаш учун машғулотларда тер-тўкишни давом эттиряпман, - деди Виталий Денисов.\nВиталий Денисов юртимиздаги машҳур футболчилар оиласи вакили. Унинг отаси Геннадий Денисов собиқ Иттифоқ даврида “Пахтакор”да 371 та учрашувда қатнашиб, ҳимоячи бўлишига қарамай, рақиблар дарвозасига 31 та тўп киритган. Бир мавсумда Москванинг ЦСКА клуби шарафини ҳимоя қилиб, “армиячилар” сафида 19 та учрашувда майдонга тушган.\nГеннадий Денисов мустақиллик йилларида хорижга кетган илк легионерларимиздан ҳисобланади. У 1992-1994 йиллар давомида Владикавказнинг “Спартак” жамоасида 77 та учрашувда қатнашиб, иккита гол ҳам урган. Россия чемпонати кумуш медаль соҳиби. Россиядан қайтганидан кейин яна икки йил “Навбаҳор”да ўйнаб, фаолиятини шу клубда якунлади. Ўзбекистон терма жамоасида беш бор майдонга тушган.\nЎзбекистон чемпионатида бир кун ҳам тўп тепмаган Виталий Денисов эса, Россияда ЦСКА, “Спартак-Нижний Новгород”, “Локомотив”, “Крилья Советов”, “Рубин”, “Ротор”, “Томь” ва “Балтика” шарафини ҳимоя қилган. Украинада “Днепр” жамоаси сафида беш йил ўйнаб, 135 та учрашувда рақиблар дарвозасини икки бор ишғол этган.\nФаолиятини асосан Россия ва Украинада ўтказган Виталий Денисов соврин жамғаришда отасидан ўзиб кетди. Умуман олганда, Виталий Денисов Россияда ўйнаган футболчиларимиз орасида энг кўп совринларни қўлга киритган ўйинчи ҳисобланади.\nОтаси ўйнаган жамоа – ЦСКА таркибида УЕФА кубоги ва икки маротаба Россия кубоги соҳиби бўлди. “Локомотив” сафида бир мартадан Россия чемпионати олтин ва бронза медаллари билан тақдирланди, икки марта мамлакат кубогида зафар қучди.\nВиталий Денисов Ўзбекистон миллий терма жамоаси либосида 72 та учрашувда майдонга тушган ва битта гол урган. Тажрибали ҳимоячимиз 2003 йилда Ўзбекистоннинг энг яхши футболчиси, деб топилган. Уч марта Россия чемпионатининг энг яхши 33 футболчиси рўйхатидан жой олган.\nДенисовнинг ҳозирги жамоаси – “Балтика” Россия Миллий футбол лигасида иштирок этмоқда. Калининград шаҳри шарафини ҳимоя қилаётган 14-турдан сўнг, 17 очко билан 12-поғонада бормоқда. Денисов жамоаси 3 октябрь куни навбатдаги турнинг сўнгги баҳсида “Олимп-Долгопрудний” футболчиларини қабул қилади.\nУшбу учрашув Тошкент вақти билан 21:00да бошланади.\nШомуродовга Испаниядан зўр таклиф чиқди. Элдор “Рома”дан кетадими?\n“Реал”ни енгган Яхшибоев жамоаси қанча маош олади?\nМоуриньо “Реал”дан таклиф олди, у “Челси”дан яна бир юлдузни чақирмоқда ва “Рома” лагеридан бошқа қизғин хабарлар!\n“Реал”ни нокаут қилган қаҳрамонлар – Польша ишонмаган Яхшибоев, Грецияда захирага михланган Атанасиадис ва Россияда сўниб қолган Тилль!\nМоуриньо танқид қилган Шомуродов неча баллга лойиқ кўрилди?\nЯхшибоев гол урган учрашувдан кейин “реалчилар” учга бўлинди!\nЯхшибоевга Россия грандларидан таклиф бўлиши кутилмоқда\nЎрунов “қариялар” ичида қолиб кетди\n"Реал" дарвозабони Тибо Куртуа Яхшибоев ва Тиллга тан берди: Голларнинг ижроси мукаммал эди!\nБугун коп легионерларимиза уйнашади.. хамма уйинлани анонслари и силкалари Uzbekistan Legioners телеграм каналида бор, кизу боса\n“Рома” Шомуродов ўрнига олмоқчи бўлган ҳужумчи рақиб жамоани танлади\n17 май, 07:46\nТақдир Мўминжонов билан ҳазиллашдими?\n17 май, 00:52


Ноябрь 22, 2020 62\nҲаёти касбига садоқат, тинимсиз меҳнат билан кечган устоз учун дақиқалару сонияларнинг қадри баланд. Дунёнинг маъноси, сабоғини у шундай англайди. Ҳар куни ниманидир ўрганиш, ўргатиш иштиёқида яшайди.\n31-ихтисослаштирилган мактабнинг она тили ва адабиёти фани ўқитувчиси Зулхумор Қаландарованинг ҳаёти бунга мисол. Йигирма тўққиз йилдирки, у йигит-қизларга она тили ва адабиёти фанидан дарс бериб келмоқда. Шу муддат давомида ҳижжалаб йиғгани – улкан тажрибаси, сазовор бўлгани – шогирдлар муҳаббатини тинимсиз изланиш ва интилишлари меваси, деб билади. Бу хислатларини у ёшларга ҳам юқтиришга астойдил ҳаракат қилади.\nДиана Аҳмедова унинг билимга чанқоқ, аълочи ўқувчиларидан. У эришаётган ютуқлар устозни хурсанд қилади. Яқинда Диана “Она тили – миллат руҳи” мавзуида вилоят миқёсида ўтказилган онлайн иншолар танловида биринчи ўринни эгаллади. Ушбу ютуғи билан нафақат устози ишончини оқла- ди, балки, тенгдошлари эътирофига ҳам сазовор бўлди.\n– Юртимизда карантин офати эълон қилин-ганлиги сабабли фаолиятимизни онлайн тарзда олиб бормоқдамиз. Маш-ғулотларда ўқувчилар доимгидан ҳам фаолроқ қатнашмоқдалар. Берилган топшириқ, вазифаларга алоҳида масъулият билан ёндашадилар. Ўзаро савол-жавобларини кузатиб, уларнинг илм олишга иштиёқи ортиб бораётганини ҳис қиламан. Аълочилар сафи ортмоқда. 9-синф ўқувчиларидан Мунира Баҳодирова, Шоҳруза Қурбонбоева, 5-синфдан Асқарбек Ўринбоев, Азизбек Худойберганов, Севара Қўзибоевалар тенгдошларига намуна,-дейди Зулхумор Қаландарова.\nҲафиза Хўжаева, ўқитувчи.


Азиз Ғаниев: "Финалда ўйинни тўхтатмоқчи бўлишган эди" / CHAMPIONAT.asia\n19:12Алекс Фергюсон: "Бу кунни сабрсизлик билан кутаяпман" 2 18:45Илк логотипига қараб клуб номини топинг (жавоблар) 10 18:14Солари Рамоснинг карточкаси ҳақида: "Қоидаларни мен ўрнатмайман" 9 17:43Вальверде: "Ракитич - "Барселона" учун муҳим футболчи" 6 17:18Olamsport: Шоҳжаҳон - янги Головкин, Bellator'да спортчини замбилда олиб чиқиб кетишди ва бошқа хабарлар 5 17:12"Наполи" ёзда Мертенсни сотиши мумкин 3 17:08Италия футболида порлаётган юлдуз 6 16:41Журналист: "Вератти чекади, ичади, аммо футболни жуда яхши ўйнайди" 12 16:23Аллегри: "Икардининг "Ювентус"га ўтиши? Трансферлар билан мен шуғулланмайман" 5 15:50Ўзингизни синаб кўринг. Илк логотипига қараб клуб номини топинг 31 15:17Сэр Алекс "Олд Траффорд"га қайтмоқда 14 15:05Ванда Нара машинасини тошбўрон қилишди 12 15:04Жалолиддин Машарипов: "Пахтакор"да айни пайтда ички муҳит жуда яхши" 18 15:04Назорат учрашуви. "Андижон" - "Бунёдкор" 0:0 13 14:57Абдуқаҳҳор Хожиакбаров ва Дилшод Хушбаков "Бунёдкор"да 6\nАзиз Ғаниев: "Финалда ўйинни тўхтатмоқчи бўлишган эди"\nТеглар : Ўзбекистон U-23U-23 Осиё чемпионатиАзиз ҒаниевНасафАл Файсали\n30 январь куни Қаршининг "Насаф" клуби ўз майдонида Иорданиянинг "Ал Файсали" жамоасини қабул қилади.\nОЧЛ гуруҳ босқичига йўлланма берувчи саралаш ўйини Қаршидаги "Марказий" стадионда ўтказилади.\nБиз "Ал Файсали" клуби, учрашув ҳакамлари ва "Насаф"нинг U-23 Осиё чемпионатида чемпион бўлган 4 нафар футболчиси билан бирга Қаршига учдик. Ўз навбатида, бу фурсатдан фойдаланиб ўзига ҳос қаҳрамонларимиздан интервью олдик. Қуйида Азиз Ғаниев билан суҳбатни эътиборингизга ҳавола этамиз.\n- Осиё чемпионатида Қатардан ташқари энг қийин ўйин қайси бўлди?\n- Уммонга қарши ўйин бошқаларига қараганда қийинроқ бўлди. Уммон яхши жамоа экан, учрашувдан кейин йигитлар ҳам бироз қийналишганини айтишди.\n- Равшан Ҳайдаровни асосий кучи нимада?\n- Мураббийимиз ҳаммани йиғиб бирдамликни кучайтирдилар. Ҳар бир беллашувдан олдин йигитларни яхши тайёрлай олдилар.\n- Ярим финалда Жанубий Корея дарвозасини узоқ масофадан нишонга олдингиз. Ўша гол ҳақида гапириб берсангиз?\n- Ҳар ўйиндан олдин узоқдан зарба бер деб айтишар эди, ўша пайтда вақти келганини сезиб энг керакли лаҳзани пойлаб зарба бердим ва ўхшади. Бу гол бизни қўллаб-қувватлаб турган халқимиз учун бўлди.\n- Ярим финалдаги ўша голингиз ҳозиргача бўлган фаолиятингиздаги энг чиройлисими?\n- Албатта, бу шу бугунги кунгача урган энг чиройли голим.\n- Ҳозирги ҳолатдан келиб чиқиб айтсак, Азиз Ғаниев эртага майдонга тушадиган бўлса ўша услубда гол уришга қодирми?\n- Қодир. Насиб қилса эртага майдонга тушсам албатта чиройли гол уришга ҳаракат қиламан.\n- Сизга узоқдан зарба беришни асосан ким маслаҳат беради ва бу борада кўпроқ ўргатиб туради?\n- Мураббийлардан Рўзиқул ака Бердиев менга ҳамиша узоқдан кўпроқ зарба бер, сенда бу яхши чиқади деб айтадилар. Шу сабаб, жарима зарбаларини ҳам кўпроқ менга ишонишади.\n- Қор ёғиб турган ва музлаган майдонда ўйналган финал ҳақида нима дея оласиз?\n- Очиғи, бу нарсаларга унчалик эътибор бермадик. Биринчи бўлимдан сўнг ўйинни қолдирмоқчи ҳам бўлишган эди, лекин биз охиригача ўйнаймиз дедик. Совуқ ҳам, ноқулай об-ҳаво ҳам бизга ҳалақит қилмаслигини айтдик. Йигитлар билан бир тан бўлиб мақсадга эришдик. Ўша пайт оёқларимиз музлаб қолган эди, лекин югуриб қизиб олганимиздан кейин бу нарса билинмай кетди.\n- Финалда Андрей Сидоров майдонга тушганидан кейин мураббий сизларга махсус кўрсатма бердими?\n- Бу нарса ўйиндан олдин маълум эди. Яъни, агар зарур бўлса иккинчи ҳужумчини тушириб қанотлардан ҳаволатиб тўп ошириш ва кўпроқ эътиборни стандарт вазиятларга қаратиш тактикамиз олдиндан бор эди.\n- Сизга ўтган йил "Динамо" (Киев) ва "Зенит" клубларидан қизиқиш бўлган эди. Ҳозирги кунда реал олиб қараганда қайси чемпионатларда ўйнаб кета олишингизга кўзингиз етади?\n- Европа жамоаларида ўйнаб кетишга кучим етади, ўйнаб кета оламан насиб қилса.\n- Ҳозир Осиёнинг гранд жамоаларидан таклиф тушса, пуллар Азиз Ғаниевни алдай оладими ёки Европада ўйнаш учун навбатингизни кутасизми?\n- Айни пайтда ҳаракатларим Европага қаратилган, иложи борича Европани мўлжаллаяпман. Аниқ айтадиган бўлсам, пул энг биринчи ролни ўйнамайди.\n- Сиз қайсидир футбол агенти ёки агентлиги билан ҳамкорлик қиласизми?\n- Бир қатор агентлар алоқага чиқишди, лекин ҳозирча ҳеч бири билан шартнома имзоламадим. Бу борада шошилмаяпман, менинг тақдиримни клубим ҳал қилади.\n- Ҳайдовчилик гувоҳномангиз борми?\n- Демак, Малибуни ўзингиз миниб юрасизми?\n- Нега энди, уни дадам миниб юрадилар. Уларга совға бўлади.\n- Азиз Ғаниев келажакда Одил Аҳмедовдек бўла оладими?\n- Насиб қилса, албатта бўлади. Шунга ҳаракат қиламан ва бунга кўзим етади.\n- Агар эртага Рўзиқул Бердиев сизни майдонга туширишни мўлжалласа ва сиздан жисмонан тайёрлигингиз ҳақида сўраса, 2 кун олдин 120 дақиқа ўйнаган ўйинчи сифатида нима деб жавоб берасиз?\n- Эртанги ўйинга тайёрмиз. Буни бутун халқимиз кутмоқда, агар майдонга тушсак ҳар қандай ҳолатда ҳам бор кучимизни берамиз ва гол уришга ҳам ҳаракат қиламиз.\nТолибжон Қосимов ва Шаҳбоз Беғамов суҳбатлашди\nЎзил қишки трансфер ойнасида ПСЖга ўтишни истамади 1\nЎзбекистон терма жамоаси ва "Ростов" клуби ҳужумчиси Элдор... 334\nБугун «Сурхон» футбол клубида навбатдан ташқари йиғилиш бўлиб ўтди. 177


Бугун — Давлат хавфсизлик хизмати ходимлари куни\nАзиз юртдошлар, қадрли вилоятимиз аҳли!\nМуаллиф: Даврон Хидоятов, Тошкент вилояти ҳокими\nБутун мусулмон уммати катта шоду хуррамлик ила кутиб олаётган Қурбон ҳайити билан сизларни, вилоятимиздаги барча мўминларни чин қалбимдан самимий табриклаб, энг эзгу тилакларимни билдираман. Асрлар давомида эл-юртимизнинг маънавий ҳаётида беқиёс ўрин эгаллаб, жамиятимизда ўзаро ҳурмат, меҳр-оқибат ва бағрикенглик тамойилларини янада мустаҳкамлаб келаётган ушбу қутлуғ байрам барчамизга муборак бўлсин!\nБарчамизга яхши маълумки, Юртимизда сўнгги йилларда миллий-диний қадриятларимизни тиклаш ва ривожлантириш, эътиқод эркинлигини таъминлашга алоҳида эътибор қаратилмоқда, турли миллат ва элатлар ўртасида тотувлик, аҳиллик ва ҳамжиҳатлик муҳити тобора юксалиб бормоқда.\nБутун мамлакатимизда бўлгани каби вилоятимизда ҳам табаррук қадамжоларни обод қилиб, зиёратгоҳларга айлантириш, буюк аждодларимизнинг илмий-маънавий меросини чуқур ўрганиш ва тарғиб этиш борасида бошлаган хайрли ишларимиз илму маърифатнинг қадрига етадиган эл-юртимиз ва халқаро ҳамжамият томонидан тўлиқ қўллаб-қувватланмоқда.\nВилоятимиздаги мавжуд 224 та жоме масжадларининг\n87 тасида қурилиш-таъмирлаш ишлари олиб борилмоқда. Ангрен шаҳрида 5000 ўринли, Чирчиқ шаҳрида 4000 ўринга мўлжалланган янги жоме масжидлари қурилиши бошланди.\nБу йилги Ҳайит айёми бутун дунёда бўлгани каби юртимизда, хусусан, бизнинг вилоятимизда ҳам аҳоли саломатлигига жиддий таъсир кўрсатаётган каронавирус пандемияси шароитида ўтаётгани ҳеч биримизга сир эмас. Шундан келиб чиқиб, Ўзбекистон мусулмонлари идорасининг жорий йилнинг 16 июль куни қабул қилган Фатвоси айни дамда қабул қилинган энг тўғри ва мақбул қарор, эканини, ўйлайманки, барчамиз яхши тушунамиз.\nЗотан, Аллоҳ таоло Қуръони каримда шундай марҳамат қилади: “Ўзингизни ҳалокатга дучор қилманг. Эҳсон қилинг, албатта Аллоҳ эҳсон қилувчиларни хуш кўрадир” (Бақара сураси, 195-оят) .\nАйни шу кунларда эл-юртимизга хос бўлган меҳр-мурувват, эзгулик ва саховат туйғулари ёрқин намоён бўлиши барчамизга маълум. Бу йилги пандемия шароитини инобатга олган ҳолда, ҳайит байрамини уйда қолиб, оила даврасида нишонлаш ҳар тамонлама мақсадга мувофиқдир.\nҲурматли вилоятимиз фаоллари!\nБарчангизни Қурбон ҳайити байрами билан яна бир бор чин юракдан муборакбод этаман! “Дилинг – Аллоҳда, қўлинг – меҳнатда бўлсин”, деган олижаноб эътиқод билан яшаётган халқимиз доимо омон бўлсин!


88 294 нафар ишсиз аёлнинг бандлиги таъминланади - zarnews.uz\n88 294 нафар ишсиз аёлнинг бандлиги таъминланади\n“Хотин-қизларни иш билан таъминлаш, улар ўртасида тадбиркорликни ривожлантириш тизимини янада такомиллаштириш чора-тадбирлари тўғрисида” Ҳукумат қарори қабул қилинди (919-сон, 20.11.2019 й.). Бу ҳақда Адлия вазирлигининг "Ҳуқуқий ахборот" каналида маълум қилинди.\nҚарорга кўра, Президентнинг 5 та муҳим ташаббуси доирасида хотин-қизларни иш билан таъминлаш ва улар ўртасида тадбиркорликни ривожлантириш тизими янада такомиллаштирилади.\nШунга кўра, қарор билан қуйидагилар тасдиқланди:\n- 2019 йилда ишсиз хотин-қизлар бандлигини таъминлаш бўйича чора-тадбирлар дастури;\n- 2019 йилда Хотин-қизлар ва оилани қўллаб-қувватлаш жамоат фонди ва ўз маблағлари ҳисобидан тадбиркорлигини ташкил этадиган хотин-қизларнинг туман (шаҳар) кесимидаги асосий параметрлари.\nҚарор билан тасдиқланган чора-тадбирлар дастурига мувофиқ жорий йилда ҳудудий инвестиция дастурлари доирасидаги лойиҳаларни амалга ошириш орқали жами 88 минг 294 нафар ишсиз хотин-қизларнинг бандлиги таъминланади.\nШунингдек, хотин-қизлар қўмиталарининг тавсияномаси асосида 3 минг 112 нафар хотин-қизларга 85 миллиард 500 миллион сўмлик кредитлар ажратилишига кўмаклашиш ҳам назарда тутилган.\n“Миллий қадрият, анъана ва урф-одат” республика ҳунарманд хотин-қизларининг кўргазмаси ташкил этилади.\nТеглар: ишсизлик тадбиркор аёллар\nЖорий йилнинг 6 ойида 158,4 минг ишсиз фуқаро доимий иш жойларига эга бўлган\nСамарқанд шаҳрида пандемия сабаб 1223 нафар фуқаро ишсиз қолди\nКарантин сабабли ишдан бўшаганлар ишсизлик нафақасини олса бўладими?\nЕвропа иттифоқи давлатларида 59 миллионга яқин иш ўринлари хавф остида қолмоқда\nИшлаб, иш билан банд эмас, аммо ишсиз ҳам бўлмаган шахслар ҳақида ёки фрилансинг нимани англатади?


Ижтимоий тармоқларда тарқалган Сариосиё туманидаги жанжал ҳолатлари акс этган видеолавҳа юзасидан\nСурхондарё. 2020 йилнинг 21 июнь куни соат 17:30 да Сариосиё тумани “Лутфикор” маҳалласидан ўтувчи Сариосиё-Узун йўналишидаги автомобиль йўлида 31 ёшли М.Я., ўзининг бошқарувида бўлган “Nexia” русумли автомашинаси билан ҳаракатланиб келаётган вақтида ўзи билан бир йўналишда 21 ёшли Р.М., нинг бошқарувидаги “Cobalt” русумли автомашина билан ўзаро бир-бирига йўл бермаслиги оқибатида ўзаро тортишиб қолиб, ушбу ҳудудга яқин бўлган М.Я., нинг амакиси 55 ёшли О.Я., нинг яшаш уйи ёнига тўхтаб, автомашинадан Р.М. ва унинг укаси 18 ёшли У.М., лар тушиб фуқаро М.Я. ва унинг амакиси О.Я., лар билан ўзаро тортишиб жанжаллашиб бир-бирларига қасддан тан жароҳати етказишган.\nШу куннинг ўзида соат 18:30 да фуқаро Р.М., укаси У.М., отаси 41 ёшли О.Х. ва амакиси 32 ёшли Х.О., лар, фуқаро О.Я., нинг яшаш уйига бориб, О.Я., нинг қариндоши бўлган 31 ёшли О.Н., нинг танасининг дуч келган жойларига қасддан уриб тан жароҳати етказган.\nШундан сўнг, соат 20:20 да М.Я. ва унинг жанжалдан хабар топган 5 нафар қариндошлари биргаликда О.Х., га тегишли бўлган кичик корхонаси биноси олдига бориб, О.Х. ва унинг ўғиллари Р.М., У.М., ларни қўл ва оёқлари билан баданларининг турли соҳаларига қасддан уриб тан жароҳатлари етказганлар.


Перес «Реал» президентлиги учун сайловдан олдин катта трансферни амалга оширмоқчи\n07:46 / 23.04.2017\n«Реал» президенти Флорентино Перес ёзги трансферлар пайтида жамоага юлдуз футболчиларидан бирини олиб келишни истамоқда. Goal.com интернет-нашри берган хабарга кўра, 70 ёшли функционер бу орқали тўрт йилда бир марта ўтказиладиган сайловлар олдидан «қаймоқранглилар» ишқибозлари кўнглига йўл топмоқчи.\n2013 йилда Перес «Реал» президентлигига қайта сайлангач, 100 млн. евро эвазига Гарет Бэйлни сотиб олганди. Ундан олдинги тўрт йиллик бошида эса у жамоага Криштиану Роналду, Кака, Хаби Алонсо ва Карима Бензема жамоага таклиф этилган.\nХабар қилинишича, Перес ёзги трансферлар режасидан Антуан Гризманн («Атлетико») ва Килиан Мбаппе («Монако») ўрин олган. Шунингдек, клуби «Челси» яримҳимоячиси Эден Азарни ҳам сотиб олиша уриниб кўради. Переснинг сайловларда рақиби бўлиши ёки бўлмаслиги қарамасдан у «Реал» президентлигига қайта сайланишини айнан юлдуз футболчини олиб келиш орқали нишонламоқчи.\nРеал Флорентино Перес


Олий Мажлис ҳузурида Давлат бюджети бошқармаси ташкил этилади – Газета.uz\nОлий Мажлис ҳузурида Давлат бюджети бошқармаси ташкил этилади\nШавкат Мирзиёев давлат бюджетини қабул қилиш ва унинг ижросини кўриб чиқишга алоҳида аҳамият бериш зарурлиги қайд таъкидлади.\n28 декабр 2018, 12:36 Сиёсат\nПрезидент Шавкат Мирзиёевнинг 2019 йил учун мўлжалланган энг муҳим устувор вазифалар ҳақидаги мурожаатномасида парламент назоратининг таъсирчан шаклларидан бири бўлган давлат бюджетини қабул қилиш ва унинг ижросини кўриб чиқишга алоҳида аҳамият бериш зарурлиги қайд этилди. Бу ишни юқори профессионал даражада йўлга қўйиш учун Олий Мажлис ҳузурида Давлат бюджети бошқармасини ташкил этиш кераклиги қайд этилди, дейилади ЎзА хабарида.\nДавлат раҳбари томонидан парламент олдига қўйилаётган янги вазифалар тизимнинг янада самарали ишлашини тақозо этади. Айниқса, умуммиллий манфаатларимизнинг туб замини бўлган давлат бюджетини қабул қилиш ва унинг ижросини кўриб чиқиш бўйича парламент масъуллиги ушбу ҳужжатнинг ҳар жиҳатдан тўкис ва мукаммаллигини таъминлайди.\nБу ишни юқори профессионал даражада йўлга қўйиш учун янги тузилма — Олий Мажлис ҳузурида Давлат бюджети бошқармаси ташкил этилиши ушбу соҳада мутлақо янги қадам бўлади. Шу пайтгача парламент давлат бюджети лойиҳасини муҳокама қилиш, маъқуллаш билан шуғулланиб келган бўлса, эндиликда ушбу ҳужжатни тайёрлашда бевосита иштирок этади.


Шотландиялик уйини сотолмагач, уй учун лотерея ўйналишини эълон қилди\n22:13 / 21.06.2017\n46 ёшли шотландиялик Шеймус Фитцсимонс 2017 йил июнда Глазго чеккасидаги ўз уйини махсус лотерея чиптаси сотиб олган фойдаланувчилар орасида ўйналиши эълон қилинган сайтни яратди. Унинг айтишича, 18-асрда қурилган уй нархи қимматлиги сабабли ҳеч ким уни сотиб олишни истамаган: унинг барча ҳудуди билан биргаликдаги нархи 625 минг фунт стерлингни ташкил қилади.\nУй эгаси Glasgow Live нашрига берган интервьюсида уйни ўз оиласи учун бир неча йил аввал сотиб олганини маълум қилган. Бироқ улар уйни таъмирлагач муаммоларга дуч келишган: оила бошлиғи ишини йўқотган ва улар тўловларни амалга оширолмай қолишган. Оила дастлаб "анъанавий йўл" билан бориб, уйни риелторлар орқали сотишга ҳаракат қилган. Уйни сотиб олмоқчи бўлганларга уй жуда ҳам ёққани билан унинг нархи "чаққан".\nУй 2 қаватли бўлиб, 7 та ётоқхона, кичик бассейн, камин, сауна ва бильярд ўйнайдиган хонадан иборат. Шунингдек, уйга бир акр боғ ҳам қўшиб берилади. Оила уйни сотишга муваффақиятсиз уринишлардан кейин, уни ютиб олиш мумкин бўлган лотерея уюштиришга қарор қилди.\nФитцсимонслар 5 фунт стерлингдан барча истовчиларга уй ўйналадиган лотерея чипталари таклиф қилишмоқда. Улар 2017 йил 18 декабргача 250 мингта чипта сотишга умид қилишмоқда. Агар барча чипталар сотилса, оила уй учун сўраётганидан икки баробар кўпроқ, яъни 1,25 млн фунт стерлинг қўлга киритиши мумкин. Агар улар бунга эриша олсалар, улар бир қисм пулни саратонга қарши кураш жамғармасига ажратишмоқчи. Лотерея ғолиби 2017 йил декабрида меҳмонлар, журналистлар ва адвокат кўз ўнгида эълон қилинади.\nThe Daily Mail нашрининг таъкидлашича, охирги вақтда борган сари кўпроқ британияликлар ўз уйларини шу тарзда "сотмоқдалар". Мисол учун, Ланкаширда яшовчи Данстэн Лоу 500 минг фунт стерлингли уйига янги эга топиш учун 2 фунт стерлинглик лотерея чипталари сота бошлаган.\nБироқ ҳамма ҳам бундай лотерея орқали даромад кўра олмайдилар: 2010 йилда ливерпуллик оила 750 минг фунт стерлинглик уйи учун бор-йўғи 10 минг фунт стерлинглик бир неча юзта чипта сотганидан кейин лотереяни тўхтатиб, чипталарни сотиб олганларга пулларни қайтариб беришига тўғри келган.\n23:00 / 17.07.2018


Қонун тили халқона бўлса... — Ishonch Gazetasi\nКоллеж ўқувчиси тенгдошига тиғ урди… Жисмоний тарбия ўқитувчиси ўқувчининг тоғаси томонидан пичоқланди… Хоразмда ўғри сазойи қилинди… Автотураргоҳда бир йигитни уч киши дўппослади… Кишини ларзага соладиган хабарлар оқими бу билан тўхтамайди, шиддат билан яна давом этади: бу қандай гапки, 14 нафар ўқувчи бир бўлиб тарих ўқитувчисини калтаклаган. Оқибатда ўқитувчи жиддий тан жароҳати билан касалхонага ётқизилган…\nҚОНУН БЎЙИЧА… «САВОДСИЗЛИК»\n11-синф ўқувчилари нега бунчалар ваҳшийликка боришди?! Танбеҳ берган ўқитувчига қўл кўтартирган омиллар нима? Эҳтимол, «вояга етмаганларга ҳеч нарса қилмайди, қонун бу вазиятда чорасиз», деган калтабин ишонч ўқувчиларга пишанг бергандир?! Агар улар қонунни эшитганлари бўйича эмас, ўқиб-ўрганганларида эди, жарима билангина қутулиб кета олмасликларини билган бўлардилар. Энди эса 14 нафар ўқувчи ички ишлар идораларида махсус ҳисобга олинди. Бу – кейинги бекат болалар колонияси дегани.\nШу ўринда бир савол туғилади: нега болаларимиз тугул биз катталар ҳам қонунларни билмаймиз, унга беписанд қараймиз? Ахир, тўғри яшашнинг йўли битта – қонунларга итоат этиш эмасми? ОАВнинг барча турлари тинмай бонг ураётган бир паллада тадбиркорнинг ери тортиб олиниши, унинг пора эвазига иш бошлаши, текширувчига ҳужжат эмас, зиёфат тақдим этиш каби турли ножоиз ҳолатлар нега камаймаяпти? 2012 йил 24 декабрда қабул қилинган «Норматив-ҳуқуқий ҳужжатлар тўғрисида»ги қонуннинг 7-моддасида ҳам «Ўзбекистон Республикасида Ўзбекистон Республикаси Конституцияси ва қонунларининг устуворлиги сўзсиз тан олиниши» ҳамда «Ўзбекистон Республикасининг қонунлари ва бошқа норматив-ҳуқуқий ҳужжатлар Ўзбекистон Республикасининг Конституцияси асосида ва уни ижро этиш учун қабул қилиниши» белгилаб қўйилган-ку?! Нега шунда ҳам одамлар қонун асосида эмас, ундан ташқарида фаолият юритишни афзал билишмоқда? Қонун бўйича «савод» чиқариш, ўрганишга интилмаяпти?\nБалки бу «саводсизлик» сабабларидан бири қонунлар тилининг мураккаблиги, оммага мослаштирилмаганлигидандир. Кўпдан-кўп меъёрий-ҳуқуқий, қонун ва қонуности ҳужжатларининг тилига бир эътибор беринг, жуда ғализ. Услубий нотўғри қурилган, силлиқлик ва лўндалик етишмайди. Албатта, расмий тил кўча тилидан фарқ қилиши шарт. Одам ўзаро гаплашув тилида қонунни ҳам «ўқиб» кетавермаслиги тушунарли. Лекин қонуннинг эмин-эркин ишлаб кетишини таъминлайдиган жиҳатлардан бири унинг енгил ўқилиши, осон тушунилиши, тез ёдда қолишида ҳам эмасми?! Масалан, «Давлат томонидан кафолатланган тиббий ёрдам ҳажмининг белгилангандан ортиқча тиббий ва бошқа хил хизматлар кўрсатиш қўшимча хизматлар бўлиб, аҳоли томонидан белгиланган тартибда ҳақ тўланади» («Фуқаролар соғлиғини сақлаш тўғрисида»ги қонун, 8-модда). Бу ерда тиббий хизматга қай ҳолларда ҳақ тўланиши кўзда тутилмоқда. Грамматик жиҳатдан ўзбек тили тушуниш ва ўрганиш қулай бўлган тиллардан ҳисобланади. Уни «Қонунда белгилангандан ташқари кўрсатилган тиббий ва бошқа хил хизматлар қўшимча хизматлар ҳисобланиб, уларга аҳоли ўрнатилган тартибда ҳақ тўлайди» тарзида тушунарли баён этиш мумкин эди-ку!\nЁки кўпчилик қонун ҳужжатларининг матни жумла ичида жумла, «ва», «ҳамда» билан уланиб кетаверган узун мураккаб гаплиги ойдинлашади. Масалан «Виждон эркинлиги ва диний ташкилотлар тўғрисида»ги қонуннинг 3-моддасини (5-қисми) олайлик:\n«Чет эл фуқаролари ВА фуқаролиги бўлмаган шахслар Ўзбекистон Республикаси фуқаролари билан тенг равишда виждон эркинлиги ВА диний эътиқод эркинлиги ҳуқуқидан фойдаланадилар ҲАМДА виждон эркинлиги ВА диний ташкилотлар тўғрисидаги қонун ҳужжатларини бузганлик учун қонунда белгиланган тарзда жавобгар бўладилар» (таъкид бизники – муаллиф).\nТўғри, бундай усул сўзлашув жараёнида ўзини оқлайди. Чунки тин олиш, мантиқий урғу бериш, оҳангни ўзгартириш, овозни баланд-пастлатиш, суръатни тезлатиш ёки секинлатиш ва юз ифодаси каби бир дунё ёрдамчилар энг ғализ жумлани ҳам тушуниш, қабул қилишни енгиллаштириши мумкин. Бироқ ёзма матнда бундай «ёрдамчилар» имконияти чекланган. Унда қисқа, лўнда ифода, аниқ тасвир ва тўғри танланган сўз назарда тутилаётган маънони «очади».\nЯна қонунлар матнларида давлат тилига ёт бўлган сўз қурилишлари кўп учрайди: «Иш берувчи ходимдан унинг меҳнат вазифалари доирасига кирмайдиган ишларни бажаришни, қонунга хилоф ёки ходим ва бошқа шахсларнинг ҳаёти ва соғлиғи учун хавф туғдирувчи, уларнинг шаъни ва қадр-қимматини камситувчи ҳаракатлар қилишни талаб этишга ҳақли эмас» (Меҳнат Кодекси, 177-модда). Мазкур моддадаги «ҳақли эмас» ўрнига «ҳақи йўқ»ни қўллаш мумкин эди ва бу тўғрироқ бўларди. Бунинг учун малакали филолог бўлиш шарт эмас.\n«Виждон эркинлиги ва диний ташкилотлар тўғрисида»ги қонунда ғализлик номланишданоқ бошланган — «виждон эркинлиги». Бу нима дегани?! Виждон қандай қилиб эркин бўлади?! Виждон эркин эмас, ё бор, ё йўқ бўлади! Шу тушунча «эътиқод эркинлиги» тарзида ифодаланиши керак эмасми? Ахир, қонуннинг 3-моддасида «Виждон эркинлиги фуқаронинг ҳар қандай динга эътиқод қилмасликдан иборат кафолатланган конституциявий ҳуқуқи» экани белгилаб қўйилган-ку! 1991 йилда қабул қилинган мазкур қонунга СССРнинг 1990 йилдаги «Виждон эркинлиги ва диний ташкилотлар тўғрисида»ги қонуни асос қилиб олинган. Кейинчалик (1993 йилда 9, 334-модда, 1998 йилда 11, 16) муҳим ўзгартириш ва қўшимчалар киритилган (ҳозир янги таҳрири кўриб чиқилмоқда). Бу қонунни ҳам қайта кўриб чиқиш, жиддий таҳрир қилиш вақти келди.\nТажрибами ёки кўчирмакашлик?\nҲар бир жабҳа тажриба алмашиш, инновацион ғоялар киритиш, иш бермаётган механизмни самаралисига алмаштириш орқали ривожланади. Қонун ижодкорлиги ҳам бундан мустасно эмас. Соҳа мутахассислари хориж тажрибаларидан фойдаланиш, илғор ғояларни ўрганиш мақсадида хизмат сафарларига чиқишади, турли семинарларда иштирок этишади. Халқ бу жараённи катта қизиқиш ва кучли умид билан кузатади. Аммо шунча шов-шув, сарф-харажат, оворагарчиликдан сўнг эълон қилинган қонунлар таржимадан иборатлигини кўриб ҳафсаласи пир бўлади. Ҳар ҳолда «жаҳон тажрибасини ўрганиш» у ердаги тайёр қонунни ўзбек тилига таржима қилиб қўйиш, дегани эмас-ку! Ҳар бир давлат қонуни минг йиллик анъаналар, аҳоли тафаккури, давлатнинг жўғрофий жойлашуви, иқлими, кимлар билан қўшни экани, асосийси, ЎЗ ХАЛҚИНИНГ МАНФААТЛАРИни назарда тутган ҳолда тайёрланиши керак эмасми?! АҚШда ўзини тўлиқ оқлаган қонун бошқа жойда акс таъсир қилиши мумкин. Шунинг учун ҳам бизда қонунлар «ўзимизники» бўла олмаяпти, қонун тили эса ғайриўзбекчалашиб кетяпти. Сенат раиси Ниғматилла Йўлдошев Олий Мажлис Сенатининг ўн еттинчи ялпи мажлисида келтирган қуйидаги далилларга эътибор беринг:\n«Турли йиллар мобайнида Адлия вазирлигидан рўйхатдан ўтказилган 154 норматив-ҳуқуқий ҳужжатнинг иловалари давлат тилида тасдиқланмаган. 2018 йилда қабул қилинган вазирликлар, давлат қўмиталари ва агентликларнинг 34 та қўшма қарори ҳам давлат тилида эмас. Бунинг устига, кўплаб норматив-ҳуқуқий ҳужжатларда «Рус тилидаги матнга қаранг», деган ҳаволаларнинг мавжудлигини эса давлат тилига ўта ҳурматсизлик сифатида баҳолаш мумкин».\nЧиндан-да, ҳар бир тилга хос маъно қатламлари, имкониятлари, грамматик тузилма, луғат бойлиги такрорланмасдир. Шу билан бирга хориж тажрибасини ўрганиш ўрнига кўчириб қўя қолинаётганидан ҳам кўз юмиб бўлмайди. Бирор қонун ҳақида гапирганда соҳа мутахассислари оғзини тўлдириб «АҚШ, Германия, Буюк Британия, Австрия, Россия, Латвия, Украина, Беларусь, Қозоғистон, Озарбайжон каби давлатларнинг мазкур йўналишдаги қонунчилик тажрибаси инобатга олинди» дейди. Жаҳон тажрибасини инобатга олиш билан тайёр қонунни олиб, таржима қилиб қўя қолишнинг фарқи бўлса керак? Биз кўчираётган қонунлар ўша халқдагина учрайдиган специфик ҳолатларга асосланади-ку, ахир! Ё Ўзбекистонда қонун ёза оладиган мутахассислар йўқми?! Бизда бундай мутахассисларни тайёрлаб берадиган бутун бошли Тошкент давлат юридик институти бор (1991 йил 15 августда ташкил этилган, 2013 йил 28 июнда университет мақоми берилган). Бу ерда қонун ижод қила олмаса ҳам, ҳеч бўлмаса, хорижий қонунни маҳаллий шарт-шароитга мослаштирадиган, қайта ишлайдиган, давлат тилига маҳорат билан ўгирадиган мутахассислар етишиб чиқаётгандир? Балки қонун ишлаб чиқиш ва қабул қилиш жараёнига филологлар, тилшунослар, миллатининг хоҳиш-истагини яхши тушунадиган мутахассисларни жалб этиб кўриш керакдир?..\nҚонун ҳаммага тушунарли бўлсин!\nҚонунлардан қочиб эмас, уларга асосланиб яшаш керак. Давлатимиз раҳбари таъкидлаганидек, қонун барча учун қулай, тушунарли ва ҲАММАГА БИР ХИЛ бўлиши зарур.\nШу маънода тилга олинган камчиликлар, бир жиҳатдан, қонун ишлаб чиқариш техникаси билан ҳам боғлиқ. Қонун ишлаб чиқарилиш жараёнида унинг халқ ҳаёти, ҳудудлар манфаати, ҳуқуқий асослари каби жиҳатлари қамраб олинган тақдирда ҳам уни ифодалаш тарзи эътирозга сабаб бўлиши мумкин. Бошқача айтганда, қонун ишлаб чиқиш техникасига кўра муайян сўзлар, тушунчалар ва гап тузилмалари қонун матнида қўлланилмайди («ҳақи йўқ» ўрнига «ҳақли эмас» каби). Чунки қонун ишлаб чиқарилишига қўйиладиган талаблар доирасидан четга чиқиш мумкин эмас – тамом-вассалом. Менталитетимизга, давлат тилига мос, тушунишга қулай бўлса-да, кўпгина сўзларга бемаъни тақиқ мавжуд. Масалан, суд-ҳуқуқ соҳасида тергов ҳужжатлари расмийлаштирилаётганда «показание» сўзи негадир «кўрсатув» шаклида қўлланади (маънони тўлиқ ва тўғри очиб берадиган «гувоҳлик» ёки жиллақурса «кўрсатма» сўзи тургани ҳолда). Тилимиз эфирга узатиладиган дастур ва жиноятни очишга ёрдам берадиган гувоҳлик сўзларини битта сўз билан ифодалайдиган даражада камбағал эмас-ку?!


Онлайн-тўловлар кўпроқ смартфонлардан амалга оширилмоқда\nЎтган йил билан қиёслаганда смартфонлар ёрдамида тўловларни амалга ошириш анча оммалашгани маълум бўлди.Айни пайтда, сайтнинг мобил версияларига нисбатан мобил иловалар ёрдамида тўловларни амалга оширувчи фойдаланувчилар сони 60 фоизга кўпроқ экани қайд этилди. Бироқ контактсиз тўловларни афзал кўрувчиларнинг улуши ҳозирча 8,6 фоиздан юқори эмас.\nMediascope компанияси Россиянинг йирик шаҳарлари электрон тўловларни қай тарзда амалга оширишини тадқиқ этди.\nCўровда иштирок этганларнинг аксарияти учун онлайн тўловлар одат тусига айланиб улгурган: россиялик Интернет фойдаланувчиларнинг 91,5 фоизи товар ва хизматларга шу тарзда тўловларни амалга оширади. Респондентларнинг 85,7 фоизи тўловлар учун компьютер ва ноутбуклардан, 68,3 фоизи эса смартфонлардан фойдаланади.\nОдамлар, аксарият ҳолларда, Интернет-банкинг (сўровномада иштирок этганларнинг 83 фоизи бир йилда камида бир марта тўлашади), банк карталари (82,3 фоиз) ва электрон пуллар (66,3 фоиз) ёрдамида тез-тез тўловларни амалга оширади. Энг фаол фойдаланувчилар улар ёрдамида Интернет-дўконлардан буюртмалар, овқатларни етказиб бериш, уй-жой-коммунал хизматлари учун тўловларни, шунингдек, пул ўтказмаларини амалга оширишади.\nКўпгина тўлов хизматлари смартфонлар ёки сайтларнинг мобил талқинлари учун ўз иловаларига эга. Мобил Интернет фойдаланувчилари сайтларнинг мобил талқинларига нисбатан иловалар орқали кўпроқ тўловларни амалга оширишади. Мобил фойдаланувчилари иловалар ва сайтларнинг мобил талқини ёрдамида тез-тез тўлашади. Бу фақат онлайн сотиб олиш, мобил алоқа ва пул ўтказмалари учун эмас, балки маиший хизматлар учун ҳам долзарб, масалан, уй-жой-коммунал хизматлари учун респондентларнинг 31 фоизи иловалар орқали, фақат 16,4 фоизи сайтларнинг мобил талқинлари ёрдамида тўловларни амалга оширишади.\nБританияликлар нақддан воз кечишмоқда\nҚарийб 33% британияликлар харид пайтида нақд пулдан фойдаланмай қўйганлар. Мазкур кўрсаткич миллениаллар (80-90-йиллар бошларида туғилган инсонлар авлоди вакиллари. Миллениаллар глобализация, саноатлаштириш ва рақамли технологиялар даврида туғилганлар) ўртасида янада юқорироқ – ушбу тоифадаги сўровда қатнашганларнинг қарийб 51% нақд пулдан фойдаланмайдилар. Катта авлод вакиллари орасида нақд пулсиз тўлов шаклига тўлиқ ўтганлар эса 27% ҳисобланади. Британиянинг PPRO Group финтех-компанияси тадқиқотлари бунга гувоҳлик бермоқда.\nБундан ташқари, чамаси 59% британияликлар мамлакат “яқинда” тўлалигича нақд пулдан воз кечади деган фикрни билдирганлар, 12% аҳоли эса бу яқин беш йил ичида амалга ошишига ишонишади. Сўровда иштирок этганларнинг 2% Буюк Британия яқин икки йилда нақдсиз тўловлар тизимига ўтишини маълум қилганлар.\nНақднинг ўрнига Буюк Британия аҳолиси аксарият ҳолатларда банк карталари ҳамда Android Pay ва Apple Pay контактсиз мобил тўловларидан фойдаланмоқдалар. 2016 йилда смартфонлар ёрдамида амалга оширилган тўловлар сони ўтган йилга нисбатан 247% ўсишни қайд этган.\nОффлайн платформадан онлайнга ўтиш қарийб якунланди\n“Ўзкарт” БТТ фаолияти якунларига кўра, 2017 йилнинг апрель ойи давомида DUET (“оффлайн”) карталари орқали амалга оширилган банклараро транзакциялар сони ва умумий суммаси бутун тизим бўйича транзакцияларнинг умумий ҳажмида 0,7% ва 0,5%, UZCARD EMV (“онлайн”) карталари бўйича транзакциялар улуши эса – мувофиқ равишда 99,3% ва 99,5% кўрсаткичларини қайд этди.\nШу тариқа, “Ўзкарт” тўлов тизимининг оффлайн платформадан онлайнга ўтиши қарийб ниҳоясига етди.\nОнлайн платформанинг афзалликлари ҳақида бу ерда билиб олишингиз мумкин (Оффлайн – нафақат урфда эмас… балки хавфсиз ҳам эмас DUET технологиялар даври тугамоқда).\n2021 йилда мобил тўловлар: фойдаланувчилар ва смартфонлар сони\nШу йил якунида 3,4 млрд. смартфонларда Apple, Google ва Samsung мобил тўлов сервислари пайдо бўлади.\n2017 йил якунида 3,4 млрд. смартфонларда Apple Pay, Samsung Pay ва Android Pay мобил тўлов сервислари пайдо бўлади. 2021 йилда эса бундай смартфонлар сони 5,3 миллиардга етади. Бунга IHS Markit томонидан ўтказилган тадқиқотлар натижалари гувоҳлик бермоқда.\nIHS Markit маълумотларига кўра, жорий йил якунига бориб, бутун дунё бўйлаб фаол смартфонларнинг 11% Apple Pay, 61% – Android Pay ва 3% – Samsung Pay фаолияти учун эркин бўлади.\nIHS Markit томонидан таъкидланишича, Apple, Samsung ва Android бундай натижаларга эришиш учун стратегик жиҳатдан ўзларининг мобил тўлов сервисларини кенгайтира борадилар ва тобора кўпроқ банк ва молиявий муассасаларни жалб қиладилар.\nApple ва Samsung ўз мобил тўлов сервислари географиясини кенгайтириш суръатлари бўйича етакчилик қилиб келмоқда. Apple Pay Samsung Pay сервисидан 10 ой олдин ишга тушганига қарамай, Samsung эгалланган бозорлар қамрови жиҳатидан Apple билан равобатлаша олмоқда.\n1. Агар картанинг амал қилиш муддати якунланган бўлса нима қилиш керак?\nКартанинг амал қилиш муддати тугаганда, унинг эгаси картани тақдим этган банк муассасасига ариза билан мурожаат қилиши зарур. Бироқ банкка картанинг амал қилиш муддати тугамасдан олдин мурожаат қилган маъқул. Банк янги пластик карточкани очади ва унга аввалги картадаги баланс қолдиқлари ўтказилади.\n2. Woy-wo’ мобил иловасида QR-код орқали тўловни қандай амалга ошириш мумкин?\nФойдаланувчилар муайян хизмат учун тўловни мобил телефон орқали амалга оширишлари мумкин. Бунинг учун Woy-wo’ мобил иловасини юклаб олиш ва ишга тушириш ҳамда мобил илова менюсида QR-код орқали тўловни танлаш зарур. Кейин эса QR code менюсига кириш ва камера объективини кодга тўғрилаш, маълумотни олиш ва якунда тўловни амалга ошириш зарур.\nЭлектрон тижоратсиз келгуси глобал тараққиёт мумкин эмас – Жек Ма\nЖек Ма Женевада бўлиб ўтган, электрон тижоратга бағишланган анжуманда иштирок этди.\nМиллиардер ва электрон тижорат соҳасидаги йирик Alibaba компаниясининг асосчиси Жек Ма келажакдаги глобал тараққиёт электрон тижоратнинг Ер сайёрасидаги барча учун мавжуд бўлишига боғлиқ эканини айтган.\nУ бу ҳақда Женевадаги электрон тижоратга бағишланган анжуманда сўз юритган.\nМа e-commerce камбағалликка қарши курашишнинг самарали воситаси бўлиши ҳамда ривожланаётган мамлакатлардаги ўсишни рағбатлантириши мумкинлигини таъкидлаган.\nУшбу ёз фаслида Ма Хитой бизнеси вакилларини Африкага олиб келишни мўлжаллаган. Мақсад – қитъада тадбиркорлик потенциалини ривожлантиришга кўмаклашишдир.


Тотти «Рома» билан бир йиллик шартнома имзолайди » Скачать музыку бесплатно новинки музыки 2016-2017\nТотти «Рома» билан бир йиллик шартнома имзолайди\nКомментариев: 0 Просмотров: 120 Дата: 4-06-2016, 10:22 «Рома» ҳужумчиси Франческо Тотти келаси ҳафтада ўз жамоаси билан шартномани узайтиради, дея хабар тарқатди La Gazzetta dello Sport.Янги шартнома бир йилга мўлжалланган бўлади. Футболчи янги шартномага 6 июнь, душанба куни имзо чекиши режалаштирилмоқда. Шартнома имзолаш жараёнида "Рома" президенти Жеймс Паллотта иштирок этади.Шартнома имзоланганидан кейин Тотти матбуот анжуманида иштирок этмайди. Анжуман "Рома"нинг янги мавсум олдидан ўтказадиган турне пайтида уюштирилади.Якунланган мавсумда Тотти «Рома» сафида 15та ўйинда майдонга тушиб, 5та гол урди ва 4та голга ассистентлик қилди. Мавсум давомида Франческо ва жамоа бош мураббийи Лучано Спаллетти ўртасида келишмовчиликлар юзага келди. Римликлар афсонаси кам ўйин амалиётига эга бўлганидан норозилик бирдирганди. - деб хабар бермоқда Stadion.uz нашри.


28.07.2020 12:20 0 3634\nОлий ва ўрта махсус таълим вазирлигининг хабарига кўра, 2020/2021 ўқув йили учун республика олий таълим муассасаларига ўқишини кўчириш (тиклаш) истагини билдирган фуқаролардан аризалар (ҳужжатлар) онлайн қабул қилинмоқда.\nҚабул қилинган аксарият ҳужжатлар қуйидаги сабабларга кўра қайта рўйхатдан ўтиш учун қайтарилмоқда:\nЎқишини кўчириш (тиклаш) бўйича рўйхатдан ўтаётган фуқароларга юқоридаги ҳолатларни инобатга олишлари сўралади.\nЎқишини кўчириш (тиклаш) бўйича рўйхатдан ўтган аммо аризалари дастур орқали рад этилган фуқаролардан қайд этилган камчиликларни қисқа муддатда бартараф этган ҳолда қайта рўйхатдан ўтишлари сўралади.\nШу билан бирга, рўйхатдан ўтган фуқаролардан ўзларининг шахсий кабинетларига кириб (рўйхатдан ўтишдаги логин ва парол орқали) аризаларининг кўриб чиқилиш ҳолатларини доимий кузатиб боришлари сўралади.\nЭслатиб ўтилади: ўқишни кўчириш (тиклаш) бўйича рўйхатдан ўтишнинг сўнги куни 2020 йил 5 август.\nОТМ ўқишни кўчириш Олий ва ўрта махсус таълим вазирлиги


Мутахассис минбари | QISHLOQ HAYOTI\nМай 30, 2018 Marks Yusupov\tМутахассис минбари\nЕр – ризқу рўзимиз манбаи, қишлоқ хўжалигида ишлаб чиқаришнинг бош воситаси. Аммо тупроқ унумдорлиги ва ишлаб чиқариш қувватларини ошириш кўп жиҳатдан унга эҳтиёткорлик, тежамкорлик билан муносабатда бўлишга боғлиқ. Шу боис, қишлоқ хўжалиги экинлари учун асосий озуқа моддалари манбаи ҳисобланган ўғитларни ишлатишда уларнинг нафақат самарадорлиги, балки экологик хавфсизлигига нисбатан талаблар кучаймоқда. Бу, ўз навбатида, аграр соҳада агробиотехнологияларнинг қўлланилишини тақозо этаётир. Агробиотехнология\nКелажагимизни белгиловчи бу омилни замоннинг ўзи талаб қилмоқда, Алишер Навоий “Маҳбуб ул-қулуб” асарида деҳқонларга таъриф бераётиб, “Олам маъмурлиги улардан, аламлилар шодлиги улардан. Ҳар қаён қилсалар ҳаракат халққа ҳам овқат етар, ҳам барокат”, деган экан. Дарҳақиқат, деҳқону чорвадорнинг барокатли фаолиятисиз юртда маъмурчиликни тасаввур қилиш қийин. Аммо ҳозирги замон қишлоқ хўжалиги соҳасида илғор агротехнологиялар ва илмий ишланмаларни татбиқ этмасдан туриб, кутилган натижаларга


Скриншот / ДХХ ахборот хизмати\nТошкент шаҳри, Хоразм ва Тошкент вилоятларида ер сотиш эвазига катта миқдорда пул талаб қилиб, унинг бир қисмини олган бир неча киши қўлга олинди.\nДХХ ахборот хизмати хабарида маълум қилинишича, Тошкент шаҳрида истиқомат қилувчи икки фуқаро ўзганинг ишончига кириб, Тошкент вилоятининг Қибрай туманида жойлашган фермер хўжалиги балансида бўлган 1,9 гектар ер майдонини олиб бериш эвазига ундан 605 минг АҚШ доллари талаб қилишади.\nДХХнинг Тошкент шаҳар бўйича бошқармаси ва Бош прокуратура ҳузуридаги департаментнинг шаҳар бошқармаси ҳамкорлигида ўтказилган тезкор тадбирда, улар сўралган пулдан 60 минг АҚШ долларини аванс сифатида олган вақтида ушланди.\nШунингдек, Хива шаҳрида яшовчи фуқаро тадбиркорлик билан шуғулланмоқчи бўлган шахсдан Урганч шаҳри ҳудудидан 2 сотих ер майдони олиб бериш учун 30 минг АҚШ доллари талаб қилган. У 20 минг доллар олган вақтида қўлга олинди.\nТошкент вилоятининг Чиноз туманида яшовчи фуқаро эса ўғлига тегишли бўлган фермер хўжалигининг 1,8 гектар ер майдонини харидор номига расмийлаштириб бериш эвазига 25 минг доллар талаб қилган.\nДХХ ва Иқтисодий жиноятларга қарши курашиш департаментининг ҳудудий бошқармалари ўтказган тезкор тадбирда, у олдиндан 10 минг долларни олган вақтида ашёвий далиллар билан ушланди.\nЮқоридаги ҳолатлар юзасидан Жиноят кодексининг тегишли моддалари билан жиноят ишлари қўзғатилиб, тергов ҳаракатлари олиб борилмоқда.\nАввалроқ, Наманган вилоятидаги туманлардан бирининг Давлат солиқ инспекцияси раҳбари, Хоразм вилоятида эса Фавқулодда вазиятлар бошқармаси ходими ер сотиш эвазига катта миқдорда пул олаётган вақтда қўлга олингани ҳақида хабар берилганди.


Испания террор қурбонларини хотирлади\n24 март куни Испания пойтахти Мадридда бундан икки ҳафта муқаддам содир этилган террористик актлар қурбонларини хотирлаш маросими бўлиб ўтди. Мадрид вокзалларида амалга оширилган портлашлар оқибатида 190 кишининг ёстиғи қуриган, 1400 нафардан зиёд киши жароҳат олган эди.\nМадридда бўлиб ўтган Хотира маросимида минглаб мадридликлар, Испания Қироли ва Қирол оиласи аъзолари қатнашди. Маросимда Франция ва Германия, Италия ва Финляндия, Португалия ва Польша каби давлатлар етакчилари, Буюк Британия Бош вазири Тони Блэр, АҚШ Давлат Котиби Колин Пауэллар иштирок этдилар. Маросимда шунингдек, Европа Комиссияси вице-президенти Нил Киннок қатнашди.\nМадриддаги Алмудена ибодатхонасида бўлиб ўтган маросим чоғида Испания пойтахти архиепископи Кардинал Антонио Руко Варела жумладан, шундай деди: "Малъун террорчилар ўзининг даҳшатли қотиллигини амалга оширган қора кундан буён сиз, ўзларининг жигарларини йўқотганлар оғир мусибатдасиз. Фожиа юз берган дақиқалардан бошлабоқ, яқинларнингиз жасадларини аниқлаш давомида чеккан азиятларингиз бутун Мадриднинг, бутун Испаниянинг, қолаверса, бутун дунёнинг азиятига айланди".\nШуни айтиш жоизки, 24 март куни Мадридда бўлиб ўтган Хотира маросими ўз кўламига кўра 1975 йилдан буён, яъни диктатор Франко ҳокимиятдан ағдарилганидан буён демократик Испанияда биринчи марта ўтказилаётган тадбирдир.\nМадрид фожиаси билан боғлиқ хабарларни диққат билан кузатиб келаётган тингловчимизга портлашларни уюштирганликда гумон қилиниб, 13 кишининг, шу жумладан, ўн марокашлик, икки ҳиндистонлик ва бир испаниялик шахснинг қўлга олингани маълум. Уларнинг ҳаммаси Испанияда яшаган. Мамлакат ҳуқуқ-тартибот органлари ходимлари қўлга олинган марокашликларнинг Марокашнинг молиявий пойтахти Касабланкада ўтган йили амалга оширилган ва 45 кишининг нобуд бўлишига олиб келган ҳужумга алоқадор бўлиши мумкин, деган фикрда. Қўлга олинганларнинг Ал-Қайда билан ҳам алоқаси борлиги тахмин қилинмоқда.\nТеррорга алоқадорликда гумон қилиниб қўлга олинганлардан бири марокашлик Жамол Зоуғам 2001 йилдан буён Испания, Франция ва Марокаш хавфсизлик хизматлари кузатувида бўлган. У портлашлардан икки кун ўтгач қўлга олинган эди. Портлашларга алоқадорликда гумон қилиниб, қўлга олинган икки ҳиндистонлик ҳам террорчи гуруҳларга алоқадорликда ҳамда қалбаки ҳужжат тайёрлаганликда айбланмоқдалар.\nВа ниҳоят мавзуга оид энг сўнгги хабар. Барселонада чиқадиган "Эл-Периодико" газетаси ўзининг 24 март сонида хабар беришича, полиция ходимлари портловчи модда ташилган юк машинаси ҳамда ўшандай модда жойланган рюкзакдан қўлга олинганлардан иккитасининг бармоқ изларини топганлар.


НАТО Афғонистондаги қўшинларини олиб чиқиб кетмасликка қарор қилди. “Ҳаракат” нима дейди? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:34 - НАТО Афғонистондаги қўшинларини олиб чиқиб кетмасликка қарор қилди. “Ҳаракат” нима дейди?\nНАТО Бош Котибининг айтишича, Афғонистонда зўравонликка чек қўйилиши ва айни замонда, “Толибон” каби террорчи ташкилотлар билан ҳамкорликни тўхтатиш шартдир.\nНАТО мамлакатлари мудофаа вазирлари АҚШ ва “Толибон” ўртасида тузилган келишувда кўзда тутилганидек, 1 майгача Афғонистондан альянс қўшинларини олиб чиқиб кетмасликка қарор қилишибди.\nБу ҳақда НАТО бош котиби Йенс Столтенберг эълон қилди. "Ҳозирча Афғонистондан кучларни олиб чиқиб кетиш бўйича қарор қабул қилмадик, яқин ҳафталарда маслаҳатлашувларни давом эттирамиз. Афғонистондан кучларимизни олиб чиқиб кетиш маълум шартларга асосланган. Афғонистонда зўравонликка чек қўйилиши, “Толибон” террорчи ташкилотлар билан ҳамкорликни тўхтатиши шарт”, дебди у.\nАйтилишича, бу мамлакатда вазият барқарорлашиши учун "Афғонистондаги тинчлик музокаралари муваффақиятли бўлиши лозим”.\nСтолтенберг ҳозирда Афғонистонда ўтган йили 10 минг кишигача қисқартирилган йўриқчилар ва маслаҳатчилардан иборат чекланган контингент борлигини эслатиб ўтди. Улар Афғонистон армиясини тайёргарликдан ўтказиш, логистика ташкил этиш ва разведка маълумотлари билан таъминлаш каби вазифаларни бажаради.\n2020 йил 29 февралда Доҳада АҚШ маъмурияти ва "Толибон" ўртасида тинчлик келишуви имзоланган ва ўша ерда, АҚШ, унинг иттифоқчилари ва коалиция 14 ой ичида Афғонистондан барча қўшинларини олиб чиқиб кетиш мажбуриятини олгандилар.\nТолиблар эса, мамлакат ҳудудидан АҚШ ва унинг иттифоқчилари хавфсизлигига таҳдид соладиган ҳаракатларни амалга оширишда фойдаланмасликка кафолат беришгани ҳам маълумдир.\nКўриниб турибдики, дейди “Ҳаракат” мухбири, ҳозир Афғонистонда аҳволни тезда тузатиш тўғрисида ўйлаб ҳам бўлмайди. Демак, НАТО тўғри қарор қабул қилган, яқин орада ҳамма нарса жойида бўлади!!!


АҚШда коронавирус юқтирганлар 900 000 дан ошди | Qalampir.uz\nАҚШда коронавирус юқтирганлар 900 000 дан ошди\nОлам\t25 Апрель 18:14 4238\nБундан бир неча ҳафта илгари биз дунёда коронавирус юқтирганлар миллион ёки бир ярим миллионга яқинлашгани ҳақида сўз юритаётган эдик. Орадан бир ой ҳам вақт ўтмасдан бир давлатнинг ўзида коронавиру юқтирганлар миллонга яқинлашди.\nБугун, 25 апрель куни АҚШда коронавирус юқтирганлар сони 925 758 нафарга етди ва бу борада мамлакат дунёда етакчилик қиляпти. Бу дунёдаги барча коронавирус беморларининг (айни вақтда 2,8 млндан ортиқ) деярли учдан бир қисмига тенг.\nАҚШда коронавирусга чалинган беморланинг 52 185 нафари вафот этган. Касалликдан соғайганлар 110 432 нафарни ташкил қиляпти. Касаллик фаол бўлган беморлар 7762 421 нафарга тенг. Шундан 15 097 нафар бемор оғир аҳволда.\nНью-Йорк штати АҚШда вазият энг мураккаб ҳудуд бўлиб қоляпти. У ерда 277 445 киши вирус юқтирган, 21 291 киши вафот этган. 102 196 киши вирус юқтирган Нью-Жерси штати иккинчи ўринда боряпти. У ерда 5617 киши ҳалок бўлган. Вайоминг штати АҚШда вазият энг яхши ҳудудлардан. У ерда 473 киши вирус юқтирган ва 7 киши вафот этган.\n29 Май 17:40 59416\n28 Май 21:12 47660\n29 Май 09:48 40630\n29 Май 21:45 39760\n28 Май 08:06 28899


Apple барибир iPhone SE давомчиси – iPhone XE’ни чиқаряпти: нарх ва жиҳатлари - Terabayt.Uz\nApple барибир iPhone SE давомчиси – iPhone XE’ни чиқаряпти: нарх ва жиҳатлари\nКупертинолик корпорациянинг ихчам смартфони – iPhone SE кўпчилик фойдаланувчиларга маъқул келган. Apple мухлислари унинг иккинчи авлоди ҳам тақдим этишини анчадан буён кутишади ва бу ҳақда кўплаб росту ёлғон хабарлар тарқалган.\nЎҚИНГ: iPhone SE учинчи марта расман сотувга чиқди – энди чегирма билан!\nPC-Tablet нашрининг Ҳиндистондаги Foxconn заводига яқин ўз манбасига таяниб маълум этишича, Apple мазкур моделнинг давомчисини чиндан ҳам тайёрламоқда. Янги смартфон дорий йилнинг учинчи чорагида, iPhone XE номи билан тақдим этиладию\nУшбу айфоннинг дизайни iPhone X ва iPhone XS услубида – у ромсиз ва «кемтик»ли экранга эга. AMOLED матрицали дисплейнинг ўлчами диагоналига 4,8 дюймга тенг. Унда «Уйга» тугмачаси ҳам, бармоқ изи сканери – Touch ID датчиги ҳам бўлмайди. Унинг ўрнига олд камерада қиёфа сканери – Face ID кўзда тутилган.\niPhone XE ҳам худди ўз «аждод»и iPhone SE сингари, корпуси бурчакли услубда. Орқа панели алюминийдан ишланганлиги боис унда симсиз қувватлаш технологиясини қўллаш имкони йўқ. Бош камера iPhone XR каби якка модулли бўлиб, 12 мегапикселлик оптик датчикка ва ƒ/1.8 диафрагмали объективга эга.\nБу айфоннинг аппарат таъминоти асосини A12 Bionic процессори ташкил этади. Ички хотирасининг ҳажмидан келиб чиқиб, унга 600–800 доллар нарх белгиланади.\n#Apple #Apple iPhone #нархлар #смартфонлар #iPhone SE 2 #Apple iPhone XE


Флойд Мейвезер Маҳмуд Муродовни дунёдаги энг яхши ММА жангчиси деб атади. Бу ҳақда Instagram᾽да пост ёзиб қолдирган.\nММА жангчиси Маҳмуд Муродов Ўзбекистон шарафини ҳимоя қилади. Муродов Ultimate Fighting Championship (UFC) аралаш жанглар бўйича чемпионатда ҳамда MMAA Arena, XFN, BA каби турнирларда иштирок этади.\nСўнгги икки жангида нокаут билан рақибларини ер тишлатди. У жангларида ўзининг шиддатли зарбалари билан рақаблари доғда қолдиради ва тез-тез жаҳон юлдузлари саҳифаларида пайдо бўлиб туради.\nМаҳмуд Муродов Тожикистонда туғилган, 2 ёшида оиласи билан Ўзбекистонга кўчиб келган. Муродовлар оиласи Бухорода яшайди. Спортга ёшлигидан қизиққан, акаси Русланни ўзининг биринчи мураббийи деб билади.\nФлойд Мейвезер – америкалик профессионал боксчи. У 50 та жанг ўтказган ва бирор марта ҳам мағлубият аламини тотиб кўрмаган. Шунингдек, спортчи тарихдаги энг кўп ҳақ олувчи боксчи сифатида тан олинган.\nКиритилди: 21:30 12.08.2019. Ўқилди: 2398 марта. Фикрлар сони: 0 та.\nПутин "WADA"нинг қарорига муносабат билдирди\n«Энг маърифатли имом – 2019» кўрик-танловининг республ...


Шомуродов Олег Шацкихнинг рекордига яқинлашди / CHAMPIONAT.asia\n14:24"Милан" 20 ёшли норвегиялик тўпурар билан шартнома имзоламоқчи 2 14:00"Тоттенхэм" "Челси" ҳимоячисини ижарага олиши мумкин 3 13:43"Истиқлол" жамоаси ПРО-Лигада фаолиятини давом эттиради 17 13:28"Атлетико" президенти: "Агар Месси Суарес билан ўйнашни хоҳласа, иштиёқ билан ҳамма нарса бўлиши мумкин" 2 13:27Спортчилар ижтимоий тармоқларда 0 13:05"Валенсия" "Ювентус" футболчисини ўз сафига қўшиб олмоқчи 2 12:42Карикатура: "Тулкилар" "Сити"нинг ҳимоядаги муаммоларидан фойдаланишди 5 12:20Агар Ульрайх клубда қолса, "Бавария" Нюбелни ижарага бериб юбориши мумкин 2 11:58"Милан" МЮ футболчисини харид қилиш ҳуқуқи билан ижарага олмоқчи 2 11:42Coca Cola Суперлига. Октябрь ойи тақвими 3 11:25Olamsport: Макгрегорнинг навбатдаги жанги, "Грунт қироли" "Ролан Гаррос"да бошлади ва бошқа хабарлар 0 11:24А Серия клуби Шомуродовни харид қилишга яқин. Бу ҳақда италиялик таниқли журналист хабар бермоқда 79 11:07Аёллар футболи. Олий лига. 6-тур натижалари 0 11:00Карикатура: "Бавария" ва "Манчестер Сити" бир кунда мағлуб этилди 4 10:55Биринчи лига. Бугун 5-тур ўйинлари бўлади 0\nШомуродов Олег Шацкихнинг рекордига яқинлашди\n19 ноя 2019 19:18\nТеглар : Олег Шацких ЎзбекистонЭлдор Шомуродов\nБироз олдин, ЖЧ-2022 саралашидан ўрин олган Ўзбекистон – Фаластин баҳси (2:0) ўз якунига етди.\nБаҳсда Элдор Шомуродов киритган икки гол майдон эгаларига ғалаба келтирди. 24 ёшли форвард терма жамоа либосида қаторасига тўртинчи ўйинда рақиблар дарвозасини ишғол этмоқда. Унинг ҳисобида 6та гол бор. Шомуродов Яман (5:0) ҳамда Саудия Арабистони (2:3) дарвозасига биттадан, Сингапур (3:1) ва Фаластин (2:0) дарвозасига иккитадан гол уришга эришди.\nМиллий жамоа либосида кетма-кет гол уриш борасида рекорд эса Олег Шацкихга тегишли, у қаторасига 6 учрашувда 8та гол урган.\nШуни қўшимча қилиш керакки, Элдор ушбу саралаш босқичидаги голлар бўйича Али Мабҳоут (БАА) билан тенглашиб олди. Улардан юқорида эса 7та гол билан Омар Ал Сома (Сурия) тўпурарлик қилиб турибди.\nА Серия клуби Шомуродовни харид қилишга яқин. Бу ҳақда италиялик таниқли журналист хабар бермоқда 79


“Сада” яна юксак маррада » Фаровон юрт\nШунингдек, Дўнгсарой, Қўрғонча, Қумбосди, Қайқуобод, Кичик – Тагоб қишлоқларидаги айрим мактаб ва мактабгача таълим муассасаларида реконструкция ва мукаммал қурилиш-таъмирлаш ишларини олиб бориш, Жонобод ва Тагоб қишлоқларида аҳолини тоза ичимлик сувига бўлган талаб ва эҳтиёжларини инобатга олган ҳолда, янги артезиан қудуқларини қазиш, насос ва сув минораларини ўрнатиш, Давлат санитария-эпидемиология назорат маркази маъмурий биноси ва вакцина сақлаш омборини мукаммал таъмирлаш каби долзарб вазифалар ҳам белгиланган. Ушбу қурилиш учун қарийб 23,5 млрд сўм маблағ ажратилган.\nСавол туғилади: хўш, инвестиция дастури доирасида тендер асосида қурилиш ташкилотларга бўлиб берилган объектларда аҳвол қандай? Зиммага олинган юксак мажбуриятлар қай тарзда бажариляпти? Қурилиш-таъмирлаш ишларида юқори сифат ва самарадорликка эришиляптими ёки “мендан кетгунча, эгасига еткунча” қабилида шошма-шошарликка йўл қўйиляптими?\nБиз ана шу саволларга жавоб топиш мақсадида қурилиш объектларида бўлиб, мавжуд аҳвол билан яқиндан танишдик.\nМаълумотларга кўра, айни кунларда туманда фаолият юритаётган ўнга яқин қурилиш ташкилотлари орасида Ҳасанжон Одилов раҳбарлик қилаётган “Сада” МЧЖ қурувчилари яна биринчилардан бўлиб зафар қучишган. ДСЭНМ маъмурий биноси ва марказий ваксина сақлаш омборлари қисқа муддатларда – март-июнь ойларида мукаммал таъмирдан чиқарилиб, фойдаланишга топширилган. “Яна зафар қучишган” дейишимизнинг боиси шундаки, “Сада” қурувчилари аввалги йилларда ҳам Данғара, Учкўприк ва бошқа туманлардаги объектларда улкан қурилиш-таьмирлаш ишларини олиб бориб, ҳамиша биринчилардан бўлиб зафар қучишган.\nФурсатдан фойдаланиб, Ҳасанжон билан икки оғиз суҳбатлашдик.\n– Буюк соҳибқирон Амир Темур қурилишлар ҳақида нима деган, биласизми? – деб сўрадик ундан.\n– Қани, эшитайлик-чи, нима деган экан.\n– Кимки бизнинг куч- қудратимизга шубҳа билан қарайдиган бўлса, биз қурдирган иморатларга боқсин,- деган гапларни айтган, дедик биз.\n– Ўҳ-ҳў, зўр гап экан. Қойил! – дейди “Сада” МЧЖ раҳбари Ҳ.Одилов. – бу биз – барча қурувчиларга тегишли экан! Қолаверса, менинг назаримда, кейинги йилларда мамлакатимизда худди шундай жараён кечмоқда. Муҳтарам Президентимиз ташаббуслари билан қурилган ва қурилаётган иншоотлар бизнинг, халқимизнинг қуч-қудратини яққол намоён этиб турибди...\nҲасанжоннинг таькидлашича, айни кунларда у раҳбарлик қилаётган қурувчилар тумандаги 68- ва 6 - умумий ўрта таълим мактабларида ҳам ўқув бинолари ва спорт залларини мукаммал таъмирлаш ишларини олиб боришмоқда.\nХудо хоҳласа, ҳадемей мактаблардаги қурилиш ишларини ҳам барвақт ва сифатли якунлаб, эгаларига топширамиз. – дейди Ҳасанжон Одилов .\nБиз ҳам бунга ишонамиз. “Сада” ҳамиша юксак марраларни забт этаверсин, деймиз.\n“Фаровон юрт”нинг махсус мухбири.\nAdmin. Жойлаштирган санаси: 29-06-2020, 17:55\nАсосий сахифа » Таҳлилий мақолалар » “Сада” яна юксак маррада


12:50 / 06.07.2017\nОмма олдида чиқиш қилиш ва тадбирлар ўтказишга доир кўп маслаҳатлар баъзан фойдадан кўра кўпроқ зиён келтириши мумкин. Улар ҳақида билиб олинг ва ҳеч қачон бундай хатоларга йўл қўйманг. "Лайфхакер" Оммавий чиқишлар институти асосчиси, "Ҳаяжонга қарши сеҳрли тугма ва муваффақиятли чиқишларнинг бошқа тамойиллари" китоби муаллифи Ирина Баржакнинг бу борадаги тавсиялари билан бўлишди.\n1-афсона. Имо-ишораларни қўлланг\nБу маслаҳат кўпинча яримпрофессионал мураббий ва шунчаки кўнгиллилар томонидан берилади. Аслида чиқиш вақтида имо-ишоралар ҳақида ўйлашга ҳожат йўқ - асосий эътиборни мақсадга қаратиш муҳим. Имо-ишоралар мақсадингиз қандайлигига қараб ўз-ўзидан туғилаверади. Мисол учун, қўлларни орқага йиққан ҳолда инсонларга илҳом бахш этиб бўлмайди ё бўлмаса, букчайиб олиб ҳақ эканингизни исботлаш қийин.\nИнсон имо-ишоралар ҳақида ўйлашни бас қилиб, мақсадга эътибор қаратиши билан ўзаро уйғунлашган ҳаракатлар ўз-ўзидан келиб чиқаверади.\n2-афсона. Кўзгу олдида машқ қилинг\nМактабдаги ҳар иккинчи ўқитувчи ўқувчиларга кўзгу олдида туриб машқ қилишни тавсия қилади. Артистларга эса бундай қилиш тақиқланади. Нима учун? Сиз қандай туриш ва қандай гапириш ҳақида ўйласангиз, нима демоқчи бўлганингизни унутиб қўясиз ва аксинча. Кўзгу қаршисида чиройли кўриниш ҳосил қилиб, уни саҳнада такрорлашга уриниб, сиз диққат объектини ўзингизга кўчирасиз ва айнан шундай пайтларда максимал ҳаяжон пайдо бўлади.\nНутқ сўзлашни томошабин олдида туриб машқ қилиш керак. У истаган томошабин бўлиши мумкин, яхшиси эса, у ижобий кайфиятдаги инсон бўлгани маъқул.\n3-афсона. Матнни ёд олинг\nМатнни қуруқ ёдлаш иш бермайди, чунки ҳаяжон келган маҳал матнни дарҳол унутасиз. Биз матнни ақлли, чиройли сўзлар билан бойитиб, ўнғайсиз кўринишдан қўрқамиз, кейин эса, одатий нутққа ўтишимиз қийин кечади. Бунинг натижасида чўзиқ паузалар ("эээ", "анақа", "нима десам экан", "ҳалиги" ва б.) келиб чиқади ва омма олдида ноқулай вазиятда қоласиз.\nАксарият матнни кўз олдига қўйиб олиб, эсдан чиққанда унга қарайди-да, шошилганда керакли жумлани топа олмагач, ўзларини ундан-да баттар йўқотиб қўйишади. Умуман олганда, матннинг фойдадан кўра зарари кўпроқ.\nЭнг яхши вариант - ўз сўзлари билан сўзлаш, ахир сиз қуруқ матндан кўра ақллироқсиз ва уни хотиржам баён қилишингиз мумкин. Тезисларни ажратиб олиш, уларни йирик шрифтларда эслатма тарзида ёзиб олиш ва фикрингизни ўз сўзларингиз билан билдиришни тавсия қиламан.\n4-афсона. Чиқишингиз муҳрланган видеони баҳоланг\nЎзингиз тасвирланган видеони кўриш ва уни баҳолашга доир тавсияни кўп учратиш мумкин. Бироқ тадбир ўтиб бўлганидан сўнг уни баҳолаб бўлмайди. Бошқа қатнашгингиз ҳам келмай қолади. Ҳатто профессионалларда ҳам шундай.\nВидеода энг асосийсини топа олмайсиз - томошабин билан ўзаро алоқа. Бу худди рок-концертни видеода кўриш каби - драйв йўқ. Ёки спектаклни олайлик: ТВ орқали томоша қилинганда нима учун залдаги томошабинларнинг йиғлаётгани ё кулаётганини тушуниш қийин. Шундай экан, концерт ёки спектаклни видео орқали баҳолаб бўлмайди. Биз ўзимиз у ерда бўлган тақдирдагина унинг қандай ўтганини баҳолашимиз мумкин. Омма олдида нутқ сўзлаш ҳам шундай.\nБиз томошабиннинг реакциясисиз чиқишимизнинг яхши ё ёмон бўлганини тушуна олмаймиз. Видеода кўпроқ камчилик ва хатоларимиз сезилади. Томошабинларнинг юз ва кўз ифодаларидан эса, уни баҳолаш қийин эмас.\n5-афсона. Сизга ёт бўлган мавзуларда чиқиш қилманг\n"Мавзу ўзингизга ёқса-ку, майли, агар шунчаки муайян мавзудаги маъруза билан чиқиш қилиш керак бўлса-чи?" - бу саволни йирик корпорациялар менежерлари кўп беришади. Бундай ҳолларда, артистлар айтганидек, маъруза мавзусини кўздан кечириб, унинг қайси қисми сизга яқинроқ эканини белгилаб олинг ва шундай қилингки, саволлар айнан шу йўналишда бўлсин.\nСанъаткорлар орасида шундай гап бор: артист саҳнадан туриб нимани ҳис қилса ва ички нигоҳи билан нимани кўрса, томошабин ҳам шуни кўради. Агар маъруза ўзингизга ёқмаса, омма ҳам уни қабул қилиши қийин бўлади. Шундай экан, томошабин билан алоқага киришиш йўлини изланг.\n6-афсона. "Нима" "қандай"дан муҳимроқ\nМаърузадан график ва жадваллар ўрин олган бўлса, бу яхши чиқишнинг белгиларидан бири ҳисобланади. Бу маълумотларнинг қандай тақдим этилишига эса кўп ҳам эътибор қаратилмайди.\nМаъруза шакли ва мазмунининг аҳамиятига доир баҳсларга Арасту давридаёқ нуқта қўйилган: бири иккинчисисиз аҳамият касб этмайди.\nАгар сиз чиқиш шакли борасида қайғурмасангиз, унинг мазмуни тингловчиларга тўлиқ етиб бормайди. Мураккаб графикларни енгил ва образли визуал қаторлар билан уйғунлаштириш муҳим, шунда тингловчи маърузани қабул қилиши осонроқ бўлади ва сиз омма олдида муваффақият қозонасиз.\n7-афсона. Паузалар - ёмон\nМаърузачиларни чиқиш олдидан пауза муҳимлигига ишонтириш жуда қийин. У спикерга диққатни жамлашга ва залдагилар эътиборини қаратишга ёрдам беради.\n"30 сония - бу кўп!", - дейишади тажрибачилар. Гитлер эса ҳар бир нутқидан олдин 1 дақиқа-ю 15 сония пауза қилган. У шу тариқа ҳамманинг эътиборини ўзига қаратишнинг уддасидан чиққан.\nМуҳим маълумотдан олдин пауза қанчалик узоқ бўлса, у шунчалик катта аҳамиятга эга, дейишади режиссёрлар. Яхши маърузачилар саҳнада бироз ўйлаб олишдан, ниманидир эслашдан ва бироз жимлик сақлаб, кейин гапиришдан уялишмайди. Бу тўхтамай матнни ўқиш ва саҳнадан қочишдан кўра табиийроқ кўринади. Шундай экан, пауза олишни машқ қилинг, бу жуда фойдали.\n8-афсона. Синовдан ўтган усулларни қўлланг\nОдамлар бу усул албатта иш беради дея, бир-бирларига ғалати маслаҳатлар беришади. "Томошабинларни тувакда ўтирганини тасаввур қилишга қанча уринмай, бўлмаяпти", - дея арз қилиб қолди бир киши. Маълум бўлишича, кимдир унга ҳаяжондан қутулишнинг шундай усулини тавсия қилган.\nАслини олганда ҳаяжондан қутулишга мақсадни аниқ қўйиш ва эътибор марказини ўзингиздан томошабинларга кўчириш ёрдам беради.\nМақсад қўйинг. У исталган, ёритувчи ва эмоционал мақсад бўлиши керак. Энди эса олға! Ҳаяжон фондагина қолсин.


2019 йил ИЮЛЬ ОЙИДА КУЗАТИЛАДИГАН МАГНИТ БЎРОНЛАРИ… - 28 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 28 » 2019 йил ИЮЛЬ ОЙИДА КУЗАТИЛАДИГАН МАГНИТ БЎРОНЛАРИ…\nИюль ойида ҳам бир нечта магнит бўронлари содир бўлиши кутилади. Дастлабкиси 7 июл эрталабки соат 9: 00 дан 15: 00 гача давом этади. Бу магнит бўрони ўртача кучга эга бўлиб, одамлар бош айланиши, бош оғриши, ҳолсизланиш каби ҳолатларни бошдан кечириши мумкин. Шубҳасиз, бу ҳолатлар асосан ёши улуғ, кучли ҳис-туйғуга эга инсонларда кузатилиши мумкин. Албатта, сурункали хасталикка йўлиққанлар ҳам бундан мустасно эмас.\nНавбатдаги магнит бўронлари 15 июл маҳаллий вақт билан соат 15: 00 да бошланиб, кечки 21: 00 га қадар давом этади. Бу бўрон жуда кучли бўлгани боис уйқусизликка дучор этиши, кучли бош оғриғини келтириб чиқариши ҳақиқатга яқин. Сурункали хасталикларнинг фавқулодда қўзғалиши кўзга ташланади.\n29 июль эрталабки соат 11: 00 дан кундузги 14: 00 га қадар давом этувчи магнит бўронлари ўртача қувватга эга. Лекин барибир табиатдаги ижобий ва салбий ўзгаришларга мойил, сезувчан инсонлар, сурункали хасталикка дучор бўлганлар ўз эҳтиётини қилганлари маъқул.\nОллоҳ барчамизни ўз паноҳида асрасин!


Медицинский портал Узбекистана MED.UZ/Ўзбекистон Республикаси Соғлиқни сақлаш вазирлигининг 2009 йил «1» июндаги «171» -сонли буйруғига 2-илова\nЎзбекистон Республикаси Соғлиқни сақлаш вазирлигининг 2009 йил «1» июндаги «171» -сонли буйруғига 2-илова Интернет тармоғида Ўзбекистон Республикасининг Ҳукумат порталига Соғлиқни сақлаш вазирлиги тизими томонидан жойлаштириш учун тақдим этиладиган ахборотлар рўйхати\nСоғлиқни сақлаш тизимида ўтказилаётган изчил ислоҳотларнинг мазмун – моҳияти, уни янада такомиллаштириш бўйича кўрилаётган чора-тадбирлар, соғлом миллат баркамол авлод йўлида олиб борилаётган саъй - ҳаракатлар, фуқаролар учун яратилган имтиёзлар тўғрисида таҳлилий маълумот (матн 3 саҳифада, минтақалар бўйича мамлакат мустақиллигидан бошлаб соғлиқни сақлашнинг асосий кўрсаткичлари жадвали, графиклар, фотосуратлар).\nБош бошқарма ва\nСанитария – эпидемиология назорати\nРеспубликада амалга оширилаётган санитария-эпидемиология тадбирлари тўғрисидаги таҳлилий маълумот (матн 1 саҳифада, жадваллар, графиклар). Халқаро Соғлиқни сақлаш ташкилотлари томонидан «Ўзбекистон эпедимиологик барқарор мамлакат» дея эътироф этилаётганлиги хусусидаги эътироф шарҳи. Давлат санитария-эпидемиология назоратини амалга ошириш тартиби.\nМамлакатимиз мустақиллиги боис юртимизда янги – фармацевтика саноати тўлиқ шаклланганлиги, унинг ҳуқуқий асослари яратилганлиги, дори-дармон импорти ва экспорти, тармоқни ривожлантириш бўйича Ҳукуматимиз томонидан берилаётган имтиёзлар тўғрисида таҳлилий маълумот (матн 3 саҳифада, мамлакат мустақиллигидан то шу кунгача бўлган даврдаги ривожланиш кўрсаткичлари билан биргаликда графиклар ва фотосуратлар).\nДВ ва ТТСНҚББ,\nДВ ва ТБСМ\n- Ўзбекистон Фармацевтика саноатида ўз ўрнига эга бўлган корхоналар хусусида таҳлилий шарҳлар;\n- Дори-дармонлар ва тиббиёт ускуналари ишлаб чиқарадиган саноат корхоналари;\n- Фармацевтика индустрияси тармоғига инвестиция қўйиш;\n- Фармакология соҳасида илмий изланишлар қилиб, муқобили йўқ маҳсулотлар ижроси билан шуғулланаётган ўзбек олимлари хусусидаги шарҳлар.\nДори-дармон билан таъминлаш соҳасида давлат сиёсати (матн 2 саҳифада, жадваллар ва фотосуратлар).\nБирламчи тиббий ёрдам\nБирламчи тиббий ёрдам кўрсатишнинг ҳолати ва кўриладиган чора-тадбирлар тўғрисида таҳлилий маълумот (матн 1 саҳифада, жадваллар ва графиклар)\n- Даволанишга ва биринчи зарур тиббий ёрдам олишга бўлган ҳуқуқ;\n- Ҳужжатларни расмийлаш-тириш жараёнида тўлдириш зарур бўлган барча шакллар;\nБолаларни бепул даволаш ва эмлаш\nБолаларни дори препаратлари билан давлат томонидан таъминлаш шартлари, ижтимоий туркумнинг бир қисми сифатида бепул даволаш ва профилактика тўғрисида маълумотлар (матн 2 саҳифада, жадваллар ва графиклар, фотосуратлар).\nСоғлиқни сақлаш муассасалари-нинг сони ва ҳолати, республикада соғлиқни сақлашни яхшилаш юзасидан кўрилаётган чора-тадбирлар тўғрисида таҳлилий маълумот (матн 3 саҳифада, жадваллар ва графиклар, фотосуратлар).\n- Йирик тиббиёт муассасалари рўйхати, уларнинг фаолияти ихтисослиги;\n-Касалхоналар, поликлиникалар, клиникалар, илмий-текшириш институтлари рўйхати;\n- Алоқа қилиш учун маълумотлар.\n- Тиббий маълумотнома олиш учун талаб қилинадиган ҳужжатларни рўйхатдан ўтказиш ва олиш тартиби;\n- тиббий маълумотнома олиш учун ҳужжатларни расмийлаштириш жараёнида тўлдириш зарур бўлган барча шакллар;\n- тиббий суғурта хизматлари кўрсатиладиган суғурта компаниялари рўйхати.\nСанаторийда даволаш соҳасида яратилган шарт-шароитлар, йирик санаторий-даволаш муассасалари рўйхати, уларнинг даволаш йўналишлари, хусусиятлари, жиҳозланганлиги ва ҳоказолар (матн 1 саҳифада, жадваллар ва графиклар, фотосуратлар).\n- Алоқа қилиш учун маълумотлар;\n- Рўйхатдан ўтказилган дори воситалари тўғрисида маълумот бериш;\n- Соғлиқни сақлаш вазирлиги таълим тизимида олиб борилаётган ислоҳатларнинг ўзига хослиги, аҳамияти ва самаралари тўғрисида маълумот бериш;\n- Соғлиқни сақлаш муассасалари ходимларини қайта тайёрлаш ва малакасини ошириш тўғрисида маълумот бериш.\nФ ва УЮББ\n- Вазирлик ҳақида умумий маълумотлар ва алоқа қилиш учун маълумотлар (матн 2 саҳифада, телефонлар, факсларнинг тартиб рақамлари, почта ва электрон манзил);\n- Раҳбарлар ва уларнинг ўринбосарлари тўғрисида маълумот (раҳбар ва унинг ўринбосарларининг қисқача таржими ҳоли), қабул қилиш кунлари ва соатлари.\nТиббий ходимлар бўлими\nФ ва УЮББ,\n- Тадбирлар тўғрисида қисқача маълумот (матн 1 саҳифада, фотосуратлар).\nСоғлиқни сақлаш вазирлигида фуқароларни қабул қилиш, уларнинг шикоятлари ва бошқа мурожаатларини кўриб чиқиш тартиби тўғрисида маълумот\nФуқароларни қабул қилиш, уларнинг шикоятлари ва бошқа мурожаатларини кўриб чиқиш тартиби тўғрисида қисқача маълумот, алоқа қилиш учун маълумотлар, масъул шахслар (матн 2 саҳифада, телефонлар, манзил, электрон почта, масъул шахсларнинг Ф.И.Ш. ва ҳоказолар).\nИкки ҳафтада камида бир марта


Ортиқча овқатга… жарима – HURRIYAT\nОртиқча овқатга… жарима\n2 oy oldin Behzod 151\n“Ҳой, нонни увол қилманглар. Мактабга кетаётганда сумкангга керагини сол. Дастурхондаги қолган нон ушоқларини қушларга беринглар. Биз уруш даврида бир бурда нон есак ўзимизни бахтли санар эдик…”\nБолалигимизда кунимиз ана шундай даккилару панд-насиҳатлар билан бошланарди.\n— Ҳозир уруш даври эмас-ку, бобо! — дердик баъзан жаҳлимиз чиқиб.\nАммо тан олиш керак, хаёл билан бўлиб, баъзида газ ёниқ қолар, чироқни ёқиб ухлаб қолардик. Яна кўп увол бўлган ҳолатлар бўлган. Аслида ҳам ноннинг қадрига етиш учун уруш бўлиши шарт эмас-ку, тўғрими? Бизга етказган неъматига шукроналик, холос.\nБаъзан оддий деб ўйлаган нарсамиз ҳам бир буюм эканини биламиз, у топилади, албатта. Аммо уни топиш учун умримизнинг бир қисми сарфланади, маълум миқдорда қувватимиз кетади, буни англаяпмизми? Менимча йўқ. Баъзан арзимаган ишларга кунимизни беҳуда сарфлаганимизни билмай қоламиз. Кошки умрингни бекор ўтказма, деб ҳар куни насиҳат қилиб турадиган боболаримиз ҳамиша ҳаёт бўлсалар эди!\nШу ўринда Германиянинг Гамбург шаҳрида бўлиб ўтган бир воқеа эсимга тушди. Айтишича, у ерда таҳсил олаётган ҳамюртимиз дўсти билан овқатланиш учун кафега кириб, таом буюртма қилишибди. Кетар чоғида столда буюртма қилинган овқатларнинг ярмиси қолиб кетибди. Бундан хабар топган “Ижтимоий таъминот муассаса”си зобити уларга эллик евро жарима солиб, тўлашини айтибди. Икки талаба норозилик билдирган экан, зобит мулойимлик билан: “Тўғри, буюртма пулини тўлагансизлар. Пул ўзларингники, лекин ресурслар барчаники. Бундан кейин увол қилманглар!” — дебди…\nТалабалар эса жарима қоғозини эсдалик учун суратга олиб, танишларига жўнатган экан. “Бу бизга дарс бўлди, — дейди талабалардан бири ижтимоий тармоқда. — Чунки у бизни тежамкорликка ундаб турувчи эслатмадир”.\nБизда-чи? Тўғриси, нима дейишга ақлим етмайди…\nКўп кузатаман, баъзи ҳамдастурхон дўстлар ойлик маош чиққан кун шаҳарнинг энг яхши кафеларига боришади. Столни тўлдириб таом буюртма қилишади. Кошки ҳаммасини ея олишса… Ҳа, рост, бизда қолган таом учун жарима тўланмайди-да. Ана шунда наҳотки одам боласининг ҳафталаб ишлаб топган пулини бир-икки соатда тугатмаса, кўнгли жойига тушмаса? — деб ўйлаб қоламан. Яна тағин ғазнага тўлов учун боришганида “қайтими керакмас”, деб “ҳотамтой”лик қилишади. Ахир ўша “қайтим”ни ишлаб топиш учун қанча меҳнатимиз сарф бўлади, умримизнинг бир бўлаги кетади, негадир бунга ачинмай ҳам қўйдик…\nРостини айтсам, меҳр, оқибат каби ҳаётда кўп нарсалар қадрини йўқота бошлади. Яқинда маҳалламизда дабдабали тўй бўлди. Тўй эгалари карантин қоидаларига риоя қилмагани учун жарима ҳам тўлашди, албатта. Маҳалла раисининг айтишича, тўй эгаси: “Жарима тўласам тўлайман, аммо ҳеч қачон ўттиз кишилик тўй қилмайман”, деганмиш. Тўйни ўртоқларидан кам қилишга уялар экан. Хуллас, тўй тўкин-сочинлик билан ўтди. Аммо орадан ҳафта ўтмай, тўй эгасини иссиғи баланд бўлгани учун “Тез ёрдам” машинаси олиб кетди. Шифокорлар текширувдан ўтказишса, унда коронавирус аниқланибди. Шундан икки қуда ўртасида можаро бошланди. Вирус юқтирган одамни ким бошлаб келгани устида кетган баҳс жанжалга айланди. Янги келин-куёв орасига совуқчилик тушди.\nЮқоридаги воқеанинг гувоҳи бўлиб, ўйланиб қолдим: ҳа, юртимизда табиий бойликлар бисёр. Озиқ-овқат масаласида ҳам ғам чекмаймиз. Лекин тежамкорликка келсак, нега бизда ҳафсала йўқ? Нега ўз меҳнатимизнинг қадрига ўзимиз етмаймиз?..\nАйниқса, Германиянинг Гамбург шаҳрида бўлган воқеа менга жуда қаттиқ таъсир қилди. Ҳозирдан сув, газ ва бошқа ҳамма-ҳамма нарсани тежаб ишлатишни бошладим.\nPrevious Саломатлик ва маънавиятимиз кушандаси\nNext Газетадан қўймасин…


Қозоғистон президенти Нурсултон Назарбоев 15 март куни Марказий Осиё раҳбарлари билан музокаралар якунлари бўйича матбуот анжуманини ўтказди. (Қозоғистон президентининг матбуот хизмати)\nОСТОНА – Яқинда Остонада бўлиб ўтган Марказий Осиё раҳбарларининг учрашуви минтақанинг сиёсий ва иқтисодий келажагида ўзгариш нуқтаси ва собиқ Совет давлатлари ўртасида Россия таъсирисиз яқин алоқалар ўрнатиш томон ташланган қадам бўлди.\nҚозоғистон президенти Нурсултон Назарбоев, Тожикистон президенти Имомали Раҳмон, Қирғизистон президенти Сооранбай Жеенбеков ва Ўзбекистон президенти Шавкат Мирзиёев пайшанба, 15 март куни Қозоғистон пойтахтида йиғилиб, минтақавий ҳамкорликни муҳокама қилдилар. Бу мамлакатлар раҳбарларининг тўққиз йил деганда биринчи бор умумий учрашув ўтказиши бўлди.\nСаммитдан кўра, кўпроқ «ишчи йиғилиш» деб номланган тадбирда Туркманистон парламенти раиси Акжа Нурбердиева ҳам иштирок этган.\n«Биз барча муаммоларни ўзимиз ҳал қилишимиз ва халқимиз учун барқарорликни таъминлашимиз зарур», деди Назарбоев учрашув чоғида.\nҚозоғистон президенти Нурсултон Назарбоев (ўнгда) ва Ўзбекистон президенти Шавкат Мирзиёев (чапда) 15 март куни Остонада Марказий Осиё раҳбарлари анжумани олдидан дўстона қўл сиқишмоқда. (Қозоғистон президентининг матбуот хизмати)\nБишкеклик сиёсатшунос Марс Сариев Марказий Осиё раҳбарларининг биринчи бор Россия иштирокисиз анжуман ўтказиши муҳим эканлигини алоҳида қайд этди.\n«Марказий Осиё давлатларининг ўзаро мувофиқлашуви янги даражага кўтарилмоқда», деди у Карвонсарой нашрига.\n«Бугунга қадар, минтақамиз давлатлари ташқи кучлар таъсири остида бўлиб келган», деди у. «Энди эса Марказий Осиё мамлакатлари ташқи бошқарувчиларсиз… ўз ҳаракатларини бошладилар.»\nУчрашувнинг Наврўз арафасида ўтказилиши – узоқ йиллар давом этган тангликдан сўнг, давлатлар минтақавий муаммоларни биргаликда ҳал қилиш йўлини қидираётганини англатади, дейди кузатувчилар.\n«Наврўз арафасида бутун минтақа бўйлаб хавфсизлик, барқарорлик ва мустаҳкам тараққиётни таъминлаш мақсадида минтақавий ҳамкорлик, ўзаро ёрдам ҳамда муҳим масалаларга биргаликда ечим топишга ҳаракат қилишимиз рамзий маъно касб этади», дейилади раҳбарларнинг инглиз тилидаги қўшма баёнотида. Баёнот Қозоғистон бош вазирининг сайтида чоп этилган.\nУзоқ муддат раҳбарлик қилган Ислом Каримов даврида йиллар давом этган тангликдан сўнг, Ўзбекистон сиёсий ўзгаришлар орқали ўзаро муносабатларни илиқлаштиришга муваффақ бўлди. У 2016 йил сентябрида ҳаётдан кўз юмганди.\nУнинг ўрнини эгаллаган Мирзиёев қасамёддан сўнг аввалги вазиятни ўзгартириб, ўзининг илк расмий ташрифларини Марказий Осиё мамлакатлари, жумладан, Қозоғистонга боришдан бошлади. Шу тариқа, у аввал Россияга амалга ошириладиган ташриф ҳақидаги башоратларни пучга чиқарди.\nАнжуман чоғида Назарбоев минтақавий форумни ташкил этиш ташаббуси Мирзиёевга тегишли эканини таъкидлаган.\nОстонада муҳокама қилинган мавзулар минтақавий хавфсизлик, Афғонистондаги вазият, савдо-иқтисодий ҳамкорлик, трансчегаравий ташувларга оид битимлар ва маданий-гуманитар алоқаларни кучайтириш кабиларни ўз ичига олди, деди Назарбоев матбуот анжуманида.\nҚозоғистон Афғонистон масаласида мувофиқлашган позицияни ишлаб чиқиш учун мунтазам равишда беш томонлама маслаҳатлашувлар ўтказиш ва ишлаб чиқилган умумий қарашларни халқаро форумларда илгари суриш механизмларини таклиф қилди.\nҚозоғистон президенти расмий сайтининг хабар беришича, «Энг муҳими, қарашларимизнинг муштарак эканлиги, ҳамкорлигимизни кучайтириш ва бир-биримиз билан келишиш истагимиз борлиги», деди Назарбоев учрашувдан сўнг журналистларга. «Шу сабабли биз, улуғ Наврўз байрами арафасида, бундай учрашувларни мунтазам равишда ўтказишга келишиб олдик.»\nЎзбекистон ва унинг қўшнилари ўртасида йиллар давомида трансчегаравий сув тақсимоти сабабли мавжуд бўлган низолар бундан буён биргаликга ҳал қилинади, деб қўшимча қилган у баёнотга асосан.\nМинтақада аҳолиси ҳамкорликни олқишлайди\n«Мен Ўрта Осиё мамлакатлари ҳал этилмаган муаммолар, жумладан, трансчегаравий сув тақсимоти сабабли порохли бочка устида ўтирганлиги ҳақидаги мақолаларни тез-тез ўқиб турардим», дейди олмаоталик 52 ёшли Сакен Раздиков Карвонсарой нашрига.\n«Шукрки, соғлом фикр устун келиб давлатларимиз ҳамкорлик қила бошлади», деди у.\nСармоядорларни жалб этиш ва савдони кучайтириш\nЎтмишда Марказий Осиё давлатлари мустақил равишда инвестициялар жалб қилишга уриндилар, аммо бу унча иш бермади, дейди Олмаота шаҳридаги Иқтисодий тадқиқотлар бўйича миллий бюроси раҳбари Қосимхон Каппаров.\n«Бундай учрашувдан кўзланган мақсадларидан бири – қўшма инвестициялар имкониятларини кўриб чиқиш», деди у Карвонсарой нашрига.\nНазарбоев танлаган устувор йўналишлардан бири минтақавий савдони ривожлантириш эди.\nЎзаро савдо ҳажмининг ўсиши Марказий Осиё аҳолисининг турмуш даражасини кўтаришга ҳисса қўшди, деди Назарбоев журналистларга анжуман давомида. У минтақада савдо ҳажмини янада кенгайтириш учун «кўплаб имкониятлар» мавжудлигини қўшимча қилди.\nСавдони кучайтириш учун Марказий Осиёда молиялаштириш манбаларини топиш масаласини ҳал қилиш зарур, деди у.\n«Бу ҳодиса аллақачон юз бериши керак эди», дейди остоналик ишбилармон Олга Карелина Карвонсарой нашрига. «(Бой берилган) йиллар давомида мамлакатларимиз янада ривожланган ва турмуш даражаси янада кўтарилган бўларди.»\n«Афсус, кўп вақт йўқотилди», деди. «Аммо ҳечдан кўра, кеч яхши.»\nАллақачон қилиш керак эди аслида, бунга ДУНЁдан ажратиб қўйилган қўшни давлатнинг тажовузи ва милитаризми туртки бўлди.


Қабохат (3) « Ўзбекистон Халқ Ҳаракати\n02 April 2014 - 8:22\nФуқаролик ишлари бўйича Тошкент шаҳар Шайхонтохур туманлараро суди судьяси Д.Мавлянова раислигида фуқаро А.Содиқовнинг 24-Меҳрибонлик уйининг маъмурияти томонидан ноқонуний ишдан бўшатилганлиги юзасидан киритган даъво аризасини, тарафлар иштирокида кўриб чиқиш жараёни ўз якунига етиб бормоқда. Шу йилнинг 3 апрель кунида тарафларнинг мунозараси бўлиб ўтади. Юқорида зикр этилаётган суд жараёнида ўзбекистон ичкарисидаги одамлар томонидан мисли кўрилмаган қизиқиш ва куйиниш билдирилмоқда. Айниқса, 24-Меҳрибонлик уйининг мард ва жонкуяр ҳодимлари томонидан фош этилаётган чидаб бўлмас ахлоқсизлик Тошкент шаҳар аҳолисини нафратига сабаб бўлмоқда. Қабоҳатдан мактуб мақоласини ўқиган киши 24-меҳрибонлик уйининг раҳбари Б.Қўчқоров, “махфий ишлар”-сардори қаровул Р.Оқилхўжаев, қорани-оқ, оқни-қора қилувчи бухгалтер Т.Рўзиқулов ва уларнинг туман ҳокимиятидаги хамтовоқлари фаолиятини тўхтата олмаган Ўзбекистон ҳукуматини раҳбарларига қарата “Сизлар аҳмоқсизлар!” дегиси келади. Чунки юқорида зикр этилган шахслар давлат раҳбари И.Каримовни, давлат аёнларини, текширувчиларни ўз бармоқлари атрофида хоҳлаганларича айлантириб, ахлоқсиз ҳаёт кечирмоқдалар.\nА.Содиқов ва уни қўллаб-қувватлаётган одамларни 24-Меҳрибонлик уйидаги ахлоқсизлик ва виждонсизликни фош қилаётган фидойи инсонларнинг қалб нидосини эшитадиган одамлар Ўзбекистон ҳукуматида топилмаяпди. Давлат раҳбарини, ҳукумат аъзоларини ўзбекона ахлоқ қоидаларига риоя қилмаётганлигини, юқоридаги қабоҳатни нафақат 24-Меҳрибонлик уйида, балки бутун Ўзбекистон жамиятида гуллаб-яшнашига олиб келди.\nСолиқ тўламасдан, солиқлардан қочиш ва солиқ имтиёзларидан қабиҳона ниятларда фойдаланувчи шахслар 24-Меҳрибонлик уйи устидан, болаларнинг ҳолатидан ўз ғаразли ишларида фойдалаётганлиги эҳтимоли жуда катталигини А.Содиқов бераётган огохи тасдиқлаб турибди. Лекин Ўзбекистон ҳукумати бу огоҳларга (сигналларга) эътибор бермаяпди. Бу ҳатти-ҳаракатлари орқали ҳукуматни ахлоқсизлар тарафини олаётганлиги шубҳасиздир.\nЎзбеклар ҳар ким не ишни қилса, ўзига қайтар дейдилар.\nЁмонга қараб шукр қил, яхшига қараб фикр қил, дейди ўзбек донолари.\nБугунги кунда давлат раҳбари И.Каримов ўзбекларга нима қилган бўлса, барчаси қизи Гулнорадан қайтмоқда. Жигаргўшаси Гулнора Президент И.Каримов учун “ҳаётнинг” жазоси эканлигини элу юрт кўриб турибди.\nМен замонамиз қаҳрамони А.Содиқов ва унинг тарафдорларига суд муҳокамасида яна бир бор ғалаба тилайман.


Қуръа вақти нега кўчирилди?\n28 август, 2018, 11:46\nҚуръа икки соатга сурилди\nХабарингиз бор, Суперлига баҳсларида дастлабки босқич якунланган. Энди жамоалар 6 тадан 2 та гуруҳга ажратилади. Дастлабки гуруҳ чемпионат медаллари учун кураш олиб борса, иккинчи олтиталик мусобақада жон сақлаб қолиш учун баҳс юритади.\nБир неча кун олдин, 25 август куни ПФЛ расмий сайти PEPSI Суперлига иккинчи босқичига 28 август соат 20:00да қуръа ташлаш маросими бошланиши маълум қилинганди. Бугун ташкилот расмий сайтида қуръа ташлаш маросими 21:45дан бошлаб жонли эфирда трансляция қилинишини хабар берган. Аммо қуръа ташлаш маросимининг вақти нега ўзгаргани борасида ҳеч қандай маълумот берилмаган. Фақатгина\nҚандайдир ташкилот ниманидир ўзгартирса, изоҳ беради, ноқулайликлар учун узр сўрайди. Биз ПФЛ узр сўрашини кутмаяпмиз. Керак ҳам эмас. Бироқ нима сабабдан ўзгариш бўлганини хабар берилса, мақсадга мувофиқ бўларди.\n“SPORTS.uz ҳафтаси” кўрсатувининг охирги сонларидан бирида ПФЛ бош директори ўринбосари Диёр Имомхўжаев меҳмон бўлганди ва у Суперлига тақвимини бир неча бор ўзгартирилганига қисқача жавоб берганди. Яъни у: “Тақвимни тузганлар ҳозир ПФЛда ишламаяпти. Энди тақвимни ўзимиз тузамиз”.\nҚуръа ташлаш маросимининг вақти ўзгаришидан ҳулоса қилсак, янги тақвим ҳам ўзгармаслигига кимдир кафолат беришига шубҳамиз бор.\nСўз ўрнида, бир неча кун олдин “Милан” клубига кўчиб ўтган Гонсало Игуаин неаполлик мухлислар томонидан баннерлар билан кутил олинганди. Ўша баннер эсингиз-дами? Йўқ бўлса, марҳамат: "Наполи" клуби мухлислари Игуаинга: “Сен футболкангни ич кийимингдан кўра кўпроқ алмаштирасан”.\nКучирилгани сабабли курсатилмаса, макола чикариш керакми? ТВ вакти билан тугри келмаган булиши мумкин. Статья ни о чем


Жинсий алоқада бўлишнинг сиз билмаган 8 та хусусияти — Фойдали мақолалар — Maslahatim.uz\nЖинсий алоқада бўлишнинг сиз билмаган 8 та хусусияти\n22/05/2016 03/08/2016 Maslahatim.UZ 10 комментариев бош ўғриғи, грипп, жинсий алоқа, жинсий ҳаёт, жисмоний ҳолат, простатит, саломатлик, стресс, шамоллаш, ҳуснбузар\nНима учун одамлар жинсий алоқада бўлишади? Авваламбор жинсий алоқада бўлишлик бу ёқимли бир ҳис ва ҳаракатдир. Бундан ташқари доимий равишда яқинликда бўлишда нафақат сиз ва жуфти ҳалолингиз ўзларингизни бахтиёр, яхши ҳис қиласизлар, балки жисмоний соғломликка ҳам олиб келади. Нафақат жинсий алоқа, балки ҳар қандай спорт машқлари бу сизнинг юрагингиз, қон айланиш тизими учун жуда фойдалидир. Кўп изланишлар шуни кўрсатадики, севги-муҳаббат муносабатлар ва жисмоний яқинликлар сизнинг сўғлиғингизга кўплаб ижобий ҳусусиятларни олиб келади.\nЖинсий алоқа сизни ёшликка қайтишингизга ёрдам беради. Шотландиядаги Royal Edinburgh Hospital марказида бир қанча мутахассислар ёрдамида иштирокчиларнинг ёшларни аниқлашда малумотлар йиғилган. Тадқиқотлар шуни кўрсатадики, бир ҳафтада ўртача 4 марта жинсий яқинликда бўлган иштирокчиларнинг ёшларида 7-12 йилгача адашишган.\nЖинсий алоқа сизнинг жисмоний ҳолатингизни оширади. Ҳа албатта, жинсий алоқа бу спортдир ва у замонавий фитнес марказлар билан бемалол беллаша олади. Яхши алоқа бу сизнинг жиссмоний шаклингизни ривожлантиради, у сеанснинг қувватига ва муддатига қараб 85-250 калориягача сарфлайди. У нафақат тебранувчанликни, балки сизнинг орқа, домғаза, ёнбош, тос, бел мушакларини ҳам ривожлантиради.\nЖинсий алоқа стресни(қаттиқ ҳаяжон, руҳий зарба) енгади. Ғарбий Шотландия Давлат университетининг профессори Стюарт Бродининг(Стуарт Бродй) сўзларига кўра, сиз жинсий яқинликка киришганингизда сизнинг миянгизда депрессияни олдини олувчи, сизни тинчлантирувчи гармонлар ишлаб чиқилар экан. Баъзи ҳолларда сиз жинсий яқинликда бўлишни ҳоҳламаслигингиз мумкин, аммо сизда стресга қарши гармонлар ишлаб чиқариш учун имконият борлигини унутманг.\nЖинсий алоқа юзингизни ҳусунбузарлардан тозолайди. Ҳусунбузарлар одатда жинсий гармонлар номутаносиб бўлганда ҳосил бўлади. Яқинликда бўлиш юздаги ҳусунбузарларни йўқотади, юзингизни тиниқлигини оширади ва у қон айланишини яхшилайди.\nЖинсий алоқа шамоллаш ва грипни бартараф этади. Пенсилвания тадқиқотчилари шуни исботлашдики, ҳафтада энг камида бир ёки икки марта жинсий алоқада бўладиган инсонларда А имунитетглобулини 30 % га юқори бўлар экан. А имунитетглобулини бу имунитетнинг бир тури бўлиб, у шамоллаш ва грип каби касалликларга қарши курашади. Ўзингизнинг имунитет тизимингизни доимий равишда ошириб боринг ва грип каби касалликлардан холи бўлинг.\nЖинсий алоқа сиздаги бош оғриқ ва бошқа оғриқларни йўқ қилади. Сизда мигрен(вақти-вақти билан оғриқ турадиган бош оғриқ) борми? Аспиринни ўйлашдан олдин, тўшакка боринг! Нима? Ҳа! Оргазм чиққандан сўнг, сизда жуда кўплаб гармонлар юзага келади ва улар сиздаги бош оғриқ ва бошқа оғриқларни бартараф этади.\nЖинсий алоқа қовуқни ушлаб туришни кучайтиради. Кўпчилик аёлларимизда бу каби муаммолар мавжуд. Жинсий яқинлик қовуқни ушлаб туришдаги тос мушакларига машғулот бўлади.\nЖинсий алоқада бўлишлик простата ракидан ҳимоя қилади. American Medical Association маркази татқиқотчиларининг фикрига кўра бир ойда камида 21 марта жинсий яқинликда бўлганларда простата ракининг бўлиш эҳтимоли жуда ҳам паст экан.\nБу мавсумда касал бўлмай десангиз…\nБолага планшет тутқазиб қутулишдан олдин, оқибатини ўйлаб кўринг…\nКўзларингиз компьютердан чарчайдими?\nБош оғриғидан таблеткаларсиз халос бўлиш йўллари\nРУҲИЙ ТУШКУНЛИК ДАВОСИ\nЧекишни ташлай олмаётганларга маслаҳатлар (5) (сўнги эслатма)\nЧекишни ташлай олмаётганларга маслаҳатлар (4) (энг муҳим нуқта)\nЧекишни ташлай олмаётганларга маслаҳатлар (3)\nХотирани оширишнинг 10 усули\n← Банан пустлоғининг фойдали хусусиятлари..\nРамазон ойи рўзасини қийналмай тутишни истасангиз →\nЖинсий алоқада бўлишнинг сиз билмаган 8 та хусусияти: 10 комментариев\n22/05/2016 в 8:34 дп\nМиёвма аёллр касали\n24/05/2016 в 6:50 дп\nЖинсий алоқадан кейин аёлингиз сизга жонкуярлик ва жон-жахди хамда сифатли хизмат қилади…\n24/05/2016 в 12:44 пп\nкузни толикиши тез тез юмилиши хакида\n23/02/2017 в 5:46 пп\nuy sharoyitida homilani kande tushirish mumkun\n20/10/2017 в 9:28 дп\nэри йўқ аёлла нима қилиш керак дуч келгани бн бўлаолмаса хар хил касалликлар бор улар касал бўлиб юрарканде\n19/04/2018 в 2:31 пп\n26/04/2018 в 12:19 дп\nbaraka toping, sabr qigan ayolga man ta’zim qilaman!\n22/10/2017 в 8:41 дп\nEriyo odamla mani oldmga kesn!\n12/02/2018 в 11:12 дп\nэри йук айолларни оллох УЗИ панохида саклайди касал булишгаям вакти булмайди.Гапим тушунарлими энди хамманг огзинга караб гапир Яна фойдали экан деб спит касалига йуликма\n15/10/2018 в 5:29 пп